**Umhvørvismálaráðið**

|  |  |
| --- | --- |
| Dagfesting:  | 24. sep. 2024 |
| Mál nr.: | 23/02488 |
| Málsviðgjørt: | ARØ |
| Ummælistíð: | 16. okt. 2024 til 6. nov. 2024 |
| Eftirkannað: | Lógartænastandagfestir  |

**Uppskot til**

**Løgtingslóg um broyting í løgtingslóg um arbeiðsloysistrygging og arbeiðsávísing (ALS- lógin)**

(Kunngerðarheimildirnar fáa eins orðing, persónar við lægstu og miðal fyritíðarpensjón og framskundaðari pensjón og persónar í tillagaðum starvi verða undantiknir gjaldskyldu, nærri reglur kunnu ásetast um at halda frí við arbeiðsloysisstuðli, hámarkið fyri arbeiðsloysisstuðli verður hækkað, karantenan hjá sjálvstøðugum vinnurekandi verður stytt, bíðidagar verða strikaðir, karantenan hjá burturvístum verður stytt o.a.)

**§ 1**

Í løgtingslóg nr. 113 frá 13. juni 1997 um arbeiðsloysistrygging og arbeiðsávísing (ALS-lógin), sum seinast broytt við løgtingslóg nr. 32 frá 9. mars 2023, verða gjørdar hesar broytingar:

1. Í § 1, stk. 2, verður “landsstýrismann” broytt til: “landsstýrisfólk”.
2. Í § 3, stk. 2, verður “landsstýrismanninum” broytt til: “landsstýrisfólkinum”.
3. § 4, stk. 1, verður orðað soleiðis:

“Stýrið hevur sjey limir, sum verða valdir av landsstýrisfólkinum. Tríggir limir skulu umboða løntakarafeløgini og verða valdir eftir uppskoti frá løntakarafeløgunum; ein umboðandi feløgini hjá tímaløntum, ein umboðandi feløgini hjá fiski- og útróðrarmonnunum og ein umboðandi feløgini hjá alment settum starvsfólkum. Tveir limir skulu umboða privatu arbeiðsgevararnar og verða valdir eftir uppskoti frá arbeiðsgevarafeløgunum, meðan ein limur skal umboða hitt almenna sum arbeiðsgevara. Sjeyndi limurin er forfólk.”

1. § 4, stk. 4, verður orðað soleiðis:

“*Stk. 4.* Um stýrið tekur undir við ásetingunum, kann landsstýrisfólkið áseta nærri reglur um val av stýri.”

1. § 5, stk. 1, 3. pkt., verður orðað soleiðis:

“Um stýrið tekur undir við ásetingunum, kann landsstýrisfólkið áseta nærri reglur um roknskaparførsluna.”

1. Í § 5, stk. 3, verður “Landsstýrismaðurin” broytt til: “Landsstýrisfólkið”.
2. Í § 6 verður “stýrisformanni” broytt til: “stýrisforfólki”.
3. § 7, stk. 2, verður orðað soleiðis:

“*Stk. 2.* Hesi verða eftir umsókn sbrt. § 8 a undantikin frá gjaldskyldu:

persónar, sum móttaka pensjón sbrt. løgtingslóg um almannapensjónir o.a., undantikið einkjur og einkjumenn, sum móttaka miðal fyritíðarpensjón, tí tey hava uppihaldsskyldu mótvegis børnum undir 18 ár, og persónar, sum sbrt. løgtingslóg um arbeiðsfremjandi tiltøk eru í tillagaðum starvi.”

1. § 8, stk. 1, nr. 1, verður orðað soleiðis:

“1) Pensjónir sbrt. løgtingslóg um almannapensjónir o.a.”

1. Í § 8, stk. 1, verður aftan á nr. 1 sum nýtt nr. sett:

“2) Lønarískoyti til arbeiði í tillagaðum starvi sbrt. løgtingslóg um arbeiðsfremjandi tiltøk.”

Nr. 2-4 verða eftir hetta nr. 3-5.

1. § 8, stk. 1, nr. 2, litra a, sum verður nr. 3, litra a, verður orðað soleiðis:

“a) Endurgjald fyri mista arbeiðsinntøku sbrt. § 25 í løgtingslóg um almannatrygd og tænastur.”

1. Í § 8, stk. 1, nr. 3, sum verður nr. 4, verður aftan á “Norðurlondum” sett: “undantikið Grønlandi”.
2. Í § 8 a, 1. pkt., verður “§ 8, nr. 4” broytt til: “§ 8, stk. 1, nr. 5”.
3. § 9, stk. 1, verður orðað soleiðis:

“ALS-gjaldið hjá teimum gjaldskyldugu er 2,25% av tí í § 8 nevnda gjaldsgrundarlagi. Um stýrið tekur undir við ásetingunum, kann landsstýrisfólkið áseta eitt lægri gjald og nærri reglur um ALS-gjaldið.”

1. § 9, stk. 2, verður orðað soleiðis:

“*Stk. 2.* ALS-gjaldið fellur til gjaldingar, samstundis sum tey gjaldskyldugu móttaka ella rinda inntøku sbrt. § 2, nr. 1. Um stýrið tekur undir við ásetingunum, kann landsstýrisfólkið seta aðra gjaldsfreist fyri gjaldskyldug sbrt. § 7, stk. 1, nr. 2, og tey, sum taka í móti inntøku sbrt. § 2, nr. 1, litra b og c. Um stýrið tekur undir við ásetingunum, kann landsstýrisfólkið áseta avgreiðslugjald fyri teir arbeiðsgevarar, sum ynskja at rinda ALS-gjald eftir rokning frá Arbeiðsloysisskipanini.”

1. § 9, stk. 4, verður strikað.
2. § 11 verður strikað.
3. § 12, stk. 2 og 3, verða strikað.

Stk. 4-6 verða eftir hetta stk. 2-4.

1. § 12, stk. 5 og 6, sum verða stk. 3 og 4, verða orðað soleiðis:

“*Stk. 3.* Tryggingin skal hava verið í gildi samanhangandi í minsta lagi í seks mánaðir, áðrenn hin sjálvstøðugi vinnurekandi hevur rætt til útgjald.

*Stk. 4.* Um stýrið tekur undir við ásetingunum, kann landsstýrisfólkið áseta nærri reglur um, hvør er sjálvstøðugur vinnurekandi, nær hin sjálvstøðugi vinnurekandi er arbeiðsleysur, herundir nær tað sjálvstøðuga vinnuvirksemið hjá viðkomandi er hildið uppat, ALS-gjaldið hjá sjálvstøðugum vinnurekandi, avgreiðslugjøld og rentu fyri ov seint rindað inngjøld, hvørjar upplýsingar hin sjálvstøðugi vinnurekandi skal lata Arbeiðsloysisskipanini, nær tær skulu verða latnar, áseta freist fyri at lata hesar upplýsingar og um útgjaldið til sjálvstøðug vinnurekandi, sum eru vorðin arbeiðsleys o.tíl.”

1. Í § 12 verður sum stk. 5 sett:

“*Stk. 5.* ALS-gjøld sbrt. stk. 4 kunnu krevjast inn við panting.”

1. § 13 verður orðað soleiðis:

“Um stýrið tekur undir við ásetingunum, kann landsstýrisfólkið áseta nærri reglur um, at persónar, sum annars ikki hava møguleika at koma undir Arbeiðsloysisskipanina, eftir egnum ynski tekna trygging og koma undir arbeiðsávísingina. Um stýrið tekur undir við ásetingunum, kann landsstýrisfólkið áseta nærri reglur um inngjald, útgjald, nær hesir persónar eru arbeiðsleysir, tøkir o.tíl.”

1. Í § 14, stk. 1, nr. 6, verður “sambært § 12, stk. 6” broytt til: “sbrt. § 12.”
2. § 14, stk. 2, 2. pkt., verður orðað soleiðis:

“Um stýrið tekur undir við ásetingunum, kann landsstýrisfólkið áseta nærri reglur um at halda frí við arbeiðsloysisstuðli, fráboðanarfreist o.a.”

1. § 14, stk. 3, 2. pkt., verður orðað soleiðis:

“Um stýrið tekur undir við ásetingunum, kann landsstýrisfólkið áseta nærri reglur um longdina á tíðarskeiðinum umframt treytirnar annars.”

1. Í § 14, stk. 4, verður “landsstýrismaðurin í kunngerð” broytt til: “landsstýrisfólkið”
2. § 15, stk. 1, nr. 1, verður orðað soleiðis:

“1) Pensjónir sbrt. løgtingslóg um almannapensjónir o.a.”

1. Í § 15, stk. 1, verður aftan á nr. 1 sum nýtt nr. sett:

“2) Lønarískoyti til arbeiði í tillagaðum starvi sbrt. løgtingslóg um arbeiðsfremjandi tiltøk.”

Nr. 2-4 verða eftir hetta nr. 3-5.

1. § 15, stk. 1, nr. 2, litra a, sum verður nr. 3, litra a, verður orðað soleiðis:

“a) Endurgjald fyri mista arbeiðsinntøku sbrt. § 25 í løgtingslóg um almannatrygd og tænastur.”

1. Í § 15, stk. 1, nr. 3, sum verður nr. 4, verður aftan á “Norðurlondum” sett: “undantikið Grønlandi”.
2. Í § 15 verður sum stk. 5 sett:

“*Stk. 5.* Útrokningargrundarlagið sbrt. stk. 1 hjá arbeiðsleysum, sum hava verið í starvi við lønarískoyti sbrt. § 25, stk. 3, nr. 2, verður roknað av nýggjum, tá viðkomandi kemur aftur í Arbeiðsloysisskipanina, eftir at starvstíðin er endað. Nýggja útrokningargrundarlagið kann tó ikki verða lægri, enn tað var, frammanundan viðkomandi fór í starv við lønarískoyti.”

1. § 16, stk. 2, verður orðað soleiðis:

“*Stk. 2.* Árligi arbeiðsloysisstuðulin er í mesta lagi 80% av árligu grundlønini hjá fastløntum sambært lønarsáttmálanum fyri fastlønt millum Føroya Arbeiðarafelag og Føroya Arbeiðsgevarafelag umframt eftirlønargjaldið sbrt. § 17. Mesti árligi arbeiðsloysisstuðul verður rundaður upp til næstu heilu krónu. Nýggjur mesti árligi arbeiðsloysisstuðul fær virkna fyrsta útgjaldsskeið eftir, at nýggjur sáttmáli er skrivaður undir millum Føroya Arbeiðarafelag og Føroya Arbeiðsgevarafelag. Frádrignar hesi upphædd verða egnar tænastumannapensjónir umframt aðrar líknandi eftirlønir, sum verða skattaðar sum A-inntøka, tó ikki fyritíðarpensjónir. Dagligi arbeiðsloysisstuðulin er í mesta lagi hægsti árligi arbeiðsloysisstuðulin, býttur við 253. Arbeiðsloysisstuðulin um tíman er í mesta lagi hægsti dagligi arbeiðsloysisstuðul, býttur við 8.”

1. Í § 16, stk. 3, verður “ásetir landsstýrismaðurin í kunngerð” broytt til: “kann landsstýrisfólkið áseta nærri”, og “o. l.” verður broytt til: “o.tíl.”
2. § 16, stk. 4, verður orðað soleiðis:

“*Stk. 4.* Um stýrið tekur undir við ásetingunum, kann landsstýrisfólkið áseta nærri reglur um, í hvønn mun hin arbeiðsleysi kann hava aðra inntøku, samstundis sum hann fær arbeiðsloysisstuðul, og hvussu stuðulin skal skerjast í mun til hesa inntøku og nærri reglur í hesum sambandi.”

1. § 16 a verður strikað.
2. Í § 18, 1. pkt., verður “8 vikur” broytt til: “fýra vikur”, og í 3. pkt verður “landsstýrismaðurin í kunngerð áseta” broytt til: “landsstýrisfólkið áseta nærri”, og “o. l.” verður broytt til: “o.tíl.”.
3. Í § 19, stk. 2, verður “landsstýrismaðurin í kunngerð áseta” broytt til: “landsstýrisfólkið áseta nærri”, og “o.l..” verður broytt til: “o.tíl.”.
4. Í § 19 a, stk. 2, verður “landsstýrismaðurin í kunngerð áseta” broytt til: “landsstýrisfólkið áseta nærri”, og “o.l.” verður broytt til: “o.tíl.”.
5. Í § 20, 3. pkt., verður “ásetir landsstýrismaðurin í kunngerð,” broytt til: “kann landsstýrisfólkið áseta nærri reglur um,”, og “o.l.” verður broytt til: “o.tíl.”.
6. Í § 20 a, stk. 2, verður “ásetir landsstýrismaðurin í kunngerð,” broytt til: “kann landsstýrisfólkið áseta nærri reglur um,” og “o. l.” verður broytt til: “o.tíl.”.
7. § 22, stk. 1, verður orðað soleiðis:

“Rætturin til útgjald fellur burtur, tá arbeiðsleysur í undanfarna fýra ára skeiði hevur fingið arbeiðsloysisstuðul útgoldnan í 648 dagar, ella tá ið persónurin uttan steðg hevur verið í arbeiðsloysisskipanini í fýra ár.”

1. Í § 24, stk. 1, 3. pkt., verður “ásetir landsstýrismaðurin í kunngerð” broytt til: “kann landsstýrisfólkið áseta nærri reglur um”.
2. Í § 24, stk. 4, verður “Stýrið ger í kunngerð” broytt til: “Um stýrið tekur undir við ásetingunum, kann landsstýrisfólkið áseta”.
3. Í § 25, stk. 3, nr. 2, verður “lønt starvsvenjing” broytt til: “starv við lønarískoyti”.
4. Í § 25, stk. 4, verður “Nærri reglur um arbeiðsmarknaðarátøk verða ásettar í kunngerð frá landsstýrismanninum, og eftir góðkenning frá stýrinum fyri ALS,” broytt til: “Um stýrið tekur undir við ásetingunum, kann landsstýrisfólkið áseta nærri reglur um arbeiðsmarknaðarátøk”.
5. Í § 25 a, stk. 1, verður “ásetir landsstýrismaðurin í kunngerð” broytt til: “kann landsstýrisfólkið áseta”.
6. § 25 b verður orðað soleiðis:

“**§ 25 b.** Um stýrið tekur undir við ásetingunum, kann landsstýrisfólkið áseta nærri reglur um størv við lønarískoyti, endurrindan av stuðli til arbeiðsgevarar og møguligum øðrum útreiðslum, undir hvørjum umstøðum, persónar kunnu fara í starv við lønarískoyti, hvussu long slík størv kunnu vera o.tíl.”

1. Í § 27 a verður “Landsstýrismaðurin kann áseta” broytt til: “Um stýrið tekur undir við ásetingunum, kann landsstýrisfólkið áseta nærri”.
2. § 28, stk. 5, verður orðað soleiðis:

“*Stk. 5.* Um stýrið tekur undir við ásetingunum, kann landsstýrisfólkið áseta nærri reglur um smámunamørk í sambandi við, at ALS eigur pening til góðar hjá viðskiftafólki, ella at viðskiftafólk eiga pening til góðar hjá ALS.”

1. Í § 31, stk. 1, verður “Landsstýrismaðurin í arbeiðsmarknaðarmálum” broytt til: “Landsstýrisfólkið”.
2. § 31, stk. 2, verður orðað soleiðis:

“*Stk. 2.* Um stýrið tekur undir við ásetingunum, kann landsstýrisfólkið áseta nærri reglur um arbeiðsloysistrygging o.a. fyri teir persónar, sum eru fevndir av sáttmálum sambært hesi grein, heruppií fyri hesar persónar áseta reglur, sum víkja frá ásetingunum í kap. 3-5 í hesi løgtingslóg”.

**§ 2**

Henda løgtingslóg kemur í gildi 1. januar 2025.

**Kapittul 1. Almennar viðmerkingar**

**1.1. Orsakir til uppskotið**

Stýrið fyri ALS hevur gjørt eina heildarendurskoðan av Arbeiðsloysisskipanini. Sum liður í hesi heildarendurskoðan hevur stýrið mælt til at gera broytingar í ALS-lógini, soleiðis at Arbeiðsloysisskipanin verður hóskandi og í samsvari við verandi viðurskifti á føroyska arbeiðsmarknaðinum.

Lógaruppskotið byggir sostatt á tilmæli frá stýrinum fyri ALS.

**1.2. Galdandi lóggáva**

***Val av stýri***

Í § 4 í ALS-lógini verður ásett, hvussu limirnir í stýrinum fyri ALS verða valdir, og hvønn, stýrislimirnir umboða. Har stendur millum annað, at ein limur í stýrinum skal umboða løntakarafeløgini hjá tímaløntum, ein skal umboða feløgini hjá fiski- og útróðrarmonnum og ein skal umboða lønir hjá starvsfólkum. Tað er ikki greitt í lógartekstinum, at talan í hesum føri er um alment sett starvsfólk.

Í kunngerð nr. 19 frá 10. mars 1992 um val av stýri fyri arbeiðsloysisskipanina og arbeiðsávísingina verður neyvari ásett, hvussu stýrið verður valt, og hvørji feløg verða biðin um uppskot til stýrislimir og tiltakslimir at umboða seg í stýrinum.

***Stýrið skal taka undir við nærri reglum, sum landsstýrismaðurin kann áseta í kunngerð***

Tað eru partarnir á arbeiðsmarknaðinum, ið varða av Arbeiðsloysisskipanini, og tað er siðvenja, at tað er stýrið fyri ALS, sum heitir á avvarðandi landsstýrisfólk at taka stig til at gera broytingar í kunngerðum ella at bera uppskot til lógarbroytingar í løgtingið.

Í verandi løgtingslóg gongur aftur fleiri ferðir, at stýrið skal góðkenna ella taka undir við ásetingum, sum landsstýrismaðurin ásetir í kunngerð.

Tað er staðfest í § 1, nr. 33, í løgtingslóg nr. 79 frá 25. mai 2009, at: “*Allastaðni í lógini um arbeiðsloysistrygging og arbeiðsávísing, har tað er latin stýrinum heimild at áseta reglur í kunngerð, verður heimildin latin landsstýrismanninum, treytað av, at stýrið góðkennir ásetingarnar.*”

Løgtingslógin er ikki broytt til fulnar í mun til hesa ásetingina. Tað stendur framvegis í § 9, stk. 4, at “*Stýrið kann við kunngerð broyta tað í stk. 1 nevnda ALS-gjald, tó ongatíð til hægri enn 2,5% og ikki hægri enn 2,25% frá 1. januar 1998.*” Í § 11 stendur: “*Stýrið kann í kunngerð áseta nærri reglur um ALS-gjøld.”* Í § 13 stendur: “*Stýrið kann í kunngerð áseta nærri reglur um, at persónar, sum annars ikki hava møguleika at koma undir Arbeiðsloysisskipanina, eftir egnum ynski tekna trygging og koma undir arbeiðsávísingina.*” Í § 14, stk. 2, stendur: “*Stýrið ásetir í kunngerð nærri reglur um fráboðanarfreist v.m.*” Í § 14, stk. 3, stendur: “*Stýrið fyri Arbeiðsloysisskipanina ásetir í kunngerð nærri reglur um longdina á tíðarskeiðnum, umframt treytirnar annars.*” Og í § 24, stk. 4, stendur: “*Stýrið ger í kunngerð nærri reglur um virkið hjá arbeiðsávísingini, sum m.a. kunnu stovnseta lokalar arbeiðsávísingar.*”

Harumframt eru kunngerðarheimildirnar í løgtingslógini orðaðar ymiskt. Orðingin, ið verður nýtt oftast, er hendan: “*Um stýrið tekur undir við ásetingunum, kann landsstýrismaðurin í kunngerð áseta...*”. Aðrar orðingar eru: “*Um stýrið tekur undir við ásetingunum, ásetir landsstýrismaðurin í kunngerð...*”, “*Um stýrið góðkennir ásetingarnar, ásetir landsstýrismaðurin i kunngerð...*”, “*...um stýrið tekur undir við ásetingunum, í kunngerð ásett av landstýrismanninum...*” og: “*Landsstýrismaðurin kann áseta reglur um...*”.

***Undantøk frá gjaldskylduni***

Lægsta og miðal fyritíðarpensjón

Í § 7, stk. 2, í løgtingslógini, er ásett, at tey, ið fáa hægstu fyritíðarpenjsón, eru undantikin skylduni at rinda ALS-gjald av inntøkum, tey hava afturat fyritíðarpensjónini. Undantøkan er ikki galdandi fyri tey, ið fáa lægstu ella miðal fyritíðarpensjón, hóast hesi heldur ikki kunnu fáa arbeiðsloysisstuðul, gerast tey arbeiðsleys. Orsøkin, til at tey ikki fáa arbeiðsloysisstuðul, er, at tey hava skerdan arbeiðsførleika og tí ikki lúka treytina um at vera tøk og kunna átaka sær eitthvørt fulltíðarstarv, sum tey hava fakligan førleika til.

Framskundað pensjón

Í almannapensjónslógini er nú ásett eitt nýtt slag av pensjón, sum nevnist “framskundað pensjón”, sum eisini eigur at vera fevnt av undantakinum frá gjaldskyldu til Arbeiðsloysisskipanina. Talan er ikki um ein nýggjan málbólk, men heldur at nakrir borgarar í staðin fyri fyritíðarpensjón nú fáa framskundaða pensjón. Í praksis verður framskundað pensjón útgoldin á sama hátt sum fyritíðarpensjón.

Lønarískoyti til tillagað starv

Persónar, sum eru í tillagaðum starvi sambært løgtingslóg um arbeiðsfremjandi tiltøk, rinda vanlig arbeiðsmarknaðargjøld harvið eisini ALS-gjald. Hetta gera tey, hóast arbeiðsførleiki teirra er varandi minkaður við í minsta lagi 1/3, og tað førir við sær, at viðkomandi ikki kann fáa ella varðveita arbeiði undir vanligum treytum á arbeiðsmarknaðinum.

***Inntøkur, sum eru undantiknar ALS-gjaldi***

Í § 8, stk. 1, í løgtingslógini, er ásett, hvat gjaldsgrundarlagið er, sum ALS-gjaldið skal rindast av. Útgangsstøðið er, at ALS-gjald skal rindast av øllum inntøkum, sum ásett í § 2, nr. 1, sum tey gjaldskyldugu móttaka ella rinda. Undantiknar inntøkur eru m.a. fólkapensjón og fyritíðarpenjón, skattskyldugar almannaveitingar við undantaki av m.ø. endurgjaldi fyri inntøkumiss sbrt. § 17, stk. 3, í forsorgarlógini. Eitt annað undantak er A-inntøka til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, um viðkomandi løntakari ikki hevur fastan bústað í Føroyum ella í einum av hinum Norðurlondunum. Aðrar inntøkur eru eisini undantiknar ALS-gjaldi, men tær eru ikki viðkomandi at nevna her.

Lægsta og miðal fyritíðarpensjón og framskundað pensjón

Sum umrøtt omanfyri, eru tey, ið fáa lægstu og miðal fyritíðarpensjón, ikki undantikin gjaldskyldu til ALS, hóast tey áttu at verið tað. ALS-gjald eigur tí heldur ikki at vera goldið av lægstu og miðal fyritíðarpensjón. Tað sama er galdandi fyri framskundaða pensjón. Í praksis verður ALS-gjald ikki goldið av fyritíðarpensjónum og framskundaðari pensjón, men tað er ikki nevnt sum undantak í § 8, stk. 1, í løgtingslógini.

Endurgjald fyri mista arbeiðsinntøku

Endurgjald fyri inntøkumiss sambært § 17, stk. 3, í forsorgarlógini er eitt av undantøkunum til undantakið. ALS-gjald verður sostatt rindað av hesum endurgjaldinum, eins og endurgjald fyri inntøkumiss sambært § 17, stk. 3 í forsorgarlógini telur við í útrokningargrundarlagið sbrt. § 15, stk. 1, nr. 2, litra a. Talan er her um persónar, sum missa arbeiðsinntøku, tí teir uppihalda barni við likamligum ella sálarligum breki ella sjúku heima.

Lovbekendtgørelse nr. 100 frá 2. mars 1988 om offentlig forsorg er tó sett úr gildi, og í staðin er komin løgtingslóg nr. 72 frá 25. mai 2020 um almannatrygd og tænastur, sum í § 25, stk. 1, nr. 1-4, umrøður endurgjald fyri mista arbeiðsinntøku. Ásetingin er soljóðandi:

“§ 25. Endurgjald fyri mista arbeiðsinntøku kann veitast í hesum førum:

1. tá tað vegna likamligt ella sálarligt brek ella varandi sjúku er neyðugt at ansa barni í heiminum, ella at vera hjá barni í ávíst tíðarskeið í sambandi við viðgerð,
2. tá persónur undir fólkapensjónsaldur, sum ynskir at doyggja heima, verður ansaður av persóni, sum ein hevur eitt serligt og tætt tilknýti til,
3. tá persónur undir fólkapensjónsaldur við seinheilaskaða, sum vegna vantandi pláss á bústaði sambært §§ 45 ella 46, verður ansaður í heiminum av persóni, sum ein hevur eitt serligt og tætt tilknýti til, ella
4. tá barn yngri enn 18 ár doyr ella er deyðføtt*.*”

ALS-lógin er ikki broytt samsvarandi broytingini í almannalóggávuni.

Lønarískoyti til tillagað starv

Tey, ið eru í tillagaðum starvi sambært løgtingslóg um arbeiðsfremjandi tiltøk, fáa lutvíst løn frá arbeiðsgevaranum og lutvíst lønarískoyti frá Almannaverkinum. ALS-gjald verður goldið av bæði lønini og lønarískoytinum. Hesi hava tó sannlíkt ikki møguleika at fáa arbeiðsloysisstuðul, gerast tey arbeiðsleys, tí tey eru ikki tøk til at átaka sær eitthvørt fulltíðarstarv, sum er ein treyt fyri at fáa arbeiðsloysisstuðul. Lønarískoyti fyri tillagað starv er ikki nevnt í § 8, stk. 1, sum ein inntøka, sum er undantikin ALS-gjaldi.

Sigling undir FAS-skipanini og búseting í Grønlandi

Sambært § 8, stk. 1, nr. 3, í løgtingslógini, skal ALS-gjald ikki rindast av A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran. Tó skulu løntakarar, sum hava fastan bústað í Føroyum ella í einum av hinum Norðurlondunum, rinda ALS-gjald av hesi inntøkuni. Hetta er orsakað av norðurlendska sáttmálanum um almannatrygd, sum ásetur, at sosial tryggingargjøld, skulu rindast í arbeiðslandinum. Londini hava so avtalur sínámillum um, at løntakarin fær arbeiðsloysisstuðul í heimlandinum. Norðurlendski sáttmálin um almannatrygd er tó ikki galdandi í millum Føroyar og Grønland, og í Grønlandi er ongin arbeiðsloysisskipan. Eftir galdandi lóg skal ein løntakari, sum er búsitandi í Grønlandi, sostatt rinda ALS-gjald til ALS, um hann hevur A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, hóast hann ikki hevur møguleika fyri at fáa útgjald úr nakrari arbeiðsloysisskipan.

***ALS-gjaldið***

Í § 9, stk. 1, í løgtingslógini, er ALS-gjaldið sett at vera 2,50%, tó 2,25% frá 1. januar 1998. Í § 9, stk. 4, er kunngerðarheimild at broyta tað í stk. 1 nevnda ALS-gjald. Tó ongantíð hægri enn 2,5% og ikki hægri enn 2,25% frá 1. januar 1998.

ALS-gjaldið er ásett í kunngerð nr. 203 frá 18. desember 2020 um ALS-gjald, sum broytt við kunngerð nr. 107 frá 6. oktober 2023.

***Karantena fyri sjálvstøðug vinnurekandi***

Í § 12, stk. 5, er ásett, at tryggingin, sum sjálvstøðug vinnurekandi hava teknað, skal hava verið í gildi samanhangandi í minsta lagi í eitt ár, áðrenn tryggingartakarin hevur rætt til útgjald.

***At halda frí við arbeiðsloysisstuðli***

Sambært § 14, stk. 2, 1. pkt., kunnu arbeiðsleys fáa stuðul uttan at vera tøk í dagatal svarandi til teir dagar, persónur hevur rætt til frítíð eftir frítíðarlógini. Tann arbeiðsleysi skal geva ALS boð í minsta lagi sjey dagar, áðrenn ferian byrjar. Stuðulin til arbeiðsleys verður skerdur, tá tann arbeiðsleysi fær frítíðarløn útgoldna.

Í praksis merkir hetta, at ein, sum gerst arbeiðsleysur, kann fara í feriu úr Arbeiðsloysisskipanini, tvs., at hann t.d. fer at ferðast og er ikki tøkur í feriuni til at átaka sær eitt hvørt starv, sum hann hevur fakligan førleika til. Í “feriuni” fær viðkomandi arbeiðsloysisstuðul. Sambært frítíðarlógini hava løntakarar rætt til frítíð í 30 dagar fyri fulla starvstíð í tíðarskeiðinum 1. apríl til 31. mars (leygardagar íroknaðir).

***Hámarkið fyri arbeiðsloysisstuðli***

Í § 16, stk. 2, í løgtingslógini er ásett, at árligi arbeiðsloysisstuðulin í mesta lagi kann vera 222.000 kr., umframt eftirlønargjaldið. Hetta svarar til, at arbeiðsloysisstuðulin í mesta lagi kann vera 18.500 kr. um mánaðin, umframt eftirlønargjaldið.

***Bíðidagar***

Tá fólk gerast arbeiðsleys og koma í Arbeiðsloysisskipanina, fáa tey sambært § 16 a bíðidagar eftir hesum reglum:

1. Er útrokningargrundarlagið sambært § 15 kr. 250.000 ella minni, verða tveir bíðidagar roknaðir.
2. Fyri hvørjar heilar kr. 100.000 útrokningargrundarlagið hækkar, hækka bíðidagarnir við tveimum bíðidøgum.
3. Roknast kunnu í mesta lagi 10 bíðidagar.

Persónar, sum eru í Arbeiðsloysisskipanini, sum fáa arbeiðsloysisstuðul, og sum mynstra við skipi, eru undantiknir reglunum um bíðidagar, um mynstringin er styttri enn ein mánað.

***Karantenur***

Sambært § 18 missa persónar, sum verða burturvístir orsakað av tænastubroti, rættin til arbeiðsloysisstuðul í átta vikur frá tí degi, setanarliga tilknýtið til arbeiðsgevaran er av.

Sama er galdandi, tá persónar sjálvir siga seg úr starvi uttan so, at teir hava haldgóða orsøk til tað.

***Starvsvenjing***

Sambært § 25 kann verða álagt persóni, sum er arbeiðsleysur, at luttaka í arbeiðsmarknaðar­átøkum m.a. í løntari starvsvenjing.

Nærri reglur um starvsvenjing eru ásettar í kunngerð nr. 130 frá 28. desember 2010 um starvsvenjing fyri arbeiðsleys.

***Smámunamark***

Í § 28, stk. 5, er kunngerðarheimild at áseta smámunamark í sambandi við innkrevjing av ov nógv útgoldnum stuðli. Kunngerðarheimildin er ikki brúkt.

**1.3. Endamálið við uppskotinum**

Lógaruppskotið hevur hesi endamál:

* at einshátta kunngerðarheimildirnar,
* at tryggja, at persónar, sum fáa lægstu ella miðal fyritíðarpensjón, og persónar, ið fáa framskundaða pensjón, sjálvir gera av, hvørt teir rinda ALS-gjald av inntøku, teir hava aftur at fyritíðarpensjónini, eins og tað er galdandi fyri persónar, sum fáa hægstu fyritíðarpensjón,
* at tryggja, at persónar, sum eru í tillagaðum starvi, sjálvir gera av, um teir rinda ALS-gjald av síni lønarinntøku,
* at tryggja, at løntakarar, ið búgva í Grønlandi, og sum hava A-inntøku til avmarkaða skattskyldu undir FAS-skipanini ella undir FAS-líknandi skipan, sum gevur rætt til afturbering av skatti til reiðaran, ikki skal gjalda ALS-gjald í Føroyum,
* at rætta tilvísing til aðra lóggávu,
* at gera ásetingarnar um ALS-gjaldið í § 9 greiðari og strika treytina um, at ALS-gjaldið verður avroknað til Arbeiðsloysisskipanina, áðrenn lønin verður goldin løntakara,
* at stytta eitt ára karantenuna fyri sjálvstøðug vinnurekandi til seks mánaðir,
* at gera lógarheimild at áseta nærri reglur um at halda frí við arbeiðsloysisstuðli,
* at hækka hámarkið fyri arbeiðsloysisstuðli, soleiðis at tað fylgir fastlønarsáttmálanum millum Føroya Arbeiðarafelag og Føroya Arbeiðsgevarafelag,
* at strika bíðidagarnar, sum persónar fáa, tá teir koma í Arbeiðsloysisskipanina,
* at stytta karantenuna á átta vikur niður í fýra vikur fyri fólk, sum eru burturvíst orsakað av tænastubroti, ella sum sjálvi hava sagt seg úr starvi uttan haldgóða orsøk,
* at broyta heitið á løntari starvsvenjing og víðka lógarheimildina at áseta nærri reglur um størv við lønarískoyti o.a. og
* at nágreina lógarheimildina at áseta smámunamørk í kunngerð.

Eisini verður skotið upp at gera aðrar smærri broytingar.

***Kunngerðarheimildirnar verða einsháttaðar***

Kunngerðarheimildirnar í ALS-lógini eru nógvar í tali, og tað er eitt sindur tilvildarligt, um tað er stýrið fyri ALS ella landsstýrisfólkið, sum hevur heimildina at áseta nærri reglur í kunngerð. Tó er staðfest í § 1, nr. 33, í løgtingslóg nr. 79 frá 25. mai 2009, at: “*Allastaðni í lógini um arbeiðsloysistrygging og arbeiðsávísing, har tað er latin stýrinum heimild at áseta reglur í kunngerð, verður heimildin latin landsstýrismanninum, treytað av, at stýrið góðkennir ásetingarnar.*”

Løgtingslógin er ikki broytt til fulnar í mun til hesa ásetingina. Summastaðni stendur framvegis, at stýrið ásetir nærri reglur, meðan tað aðrastaðni stendur, at landsstýrismaðurin ásetur nærri reglur. Við hesum lógaruppskotinum fáa allar kunngerðarheimildirnar somu orðing, sum svarar til lógarbroytingina frá 2009, har tað er ásett, at tað er landsstýrismaðurin, sum hevur heimildina at áseta reglur í kunngerð, men at stýrið skal góðkenna ásetingarnar.

Eisini verður “landsstýrismaðurin” broytt til “landsstýrisfólkið” alla staðni í lógini.

***Persónar, sum fáa lægstu ella miðal fyritíðarpensjón, og persónar, sum fáa framskundaða pensjón, skulu sjálvir gera av, hvørt teir rinda ALS-gjald av inntøku, teir hava aftur at fyritíðarpensjónini ella framskundaðu pensjónini***

Fyri at hava rætt til arbeiðsloysisstuðul er tað ein aðaltreyt, at persónur er tøkur. Tað merkir, at viðkomandi skal vera fult arbeiðsførur og við ongum avmarkingum kunna taka á seg eitthvørt fulltíðarstarv, sum viðkomandi hevur fakligan førleika til. Persónar, sum fáa fyritíðarpensjón ella framskundaða pensjón, fáa slíka pensjón, júst tí teir hava skerdan arbeiðsførleika. Sannlíkt eru teir tí ikki tøkir og lúka sostatt ikki treytirnar fyri at fáa arbeiðsloysisstuðul.

Eitt av endamálunum við lógaruppskotinum er, at tey ið móttaka lægstu ella miðal fyritíðarpensjón ella framskundaða pensjón skulu hava møguleikan at sleppa undan gjaldskyldu til Arbeiðsloysisskipanina eins og tey, ið móttaka hægstu fyritíðarpensjón.

Lógaruppskotið hevur við sær, at tey, ið fáa lægstu ella miðal fyritíðarpensjón ella framskundaða pensjón, sjálvi kunnu velja, um tey rinda ALS-gjald av aðrari inntøku enn fyritíðarpensjónini/framskundaðu pensjónini. Hetta skal gerast við at senda umsókn til ALS sambært § 8 a, tí at annars hevur ALS ikki møguleika at vita, at viðkomandi er fyritíðarpensjónistur.

Rinda tey ALS-gjald av inntøkuni, verður hon arbeiðsloysisstryggjað og telur við í útrokningargrundarlagið, um tey seinni skuldu blivið arbeiðsleys, og treytirnar fyri at fáa arbeiðsloysisstuðul tá eru loknar.

***Persónar, sum eru í tillagaðum starvi, skulu sjálvir gera av, um teir rinda ALS-gjald av síni inntøku***

Fólk, sum eru í tillagaðum starvi, hava skerdar arbeiðsførleikar, og tey fara tí sannlíkt ikki at lúka treytirnar um at vera tøk og fáa rætt til arbeiðsloysisstuðul frá ALS, gerast tey arbeiðsleys. Tí verður skotið upp, at hesi sleppa undan gjaldskyldu til ALS. Hetta skal gerast við at senda umsókn til ALS sambært § 8 a, tí at annars hevur ALS ikki møguleika at vita, at viðkomandi er í tillagaðum starvi.

***Sigling undir FAS-skipanini og bústaður í Grønlandi***

Útgangsstøðið í ALS-lógini er, at øll, sum arbeiða í Føroyum, skulu rinda ALS-gjald av lønarinntøkuni. Hetta er í tráð við norðurlendska sáttmálan um almannatrygd, sum ásetur, at sosial tryggingargjøld, skulu rindast í arbeiðslandinum. Londini hava so avtalur sínámillum um, at løntakarin fær arbeiðsloysisstuðul í heimlandinum. Norðurlendski sáttmálin um almannatrygd er ikki galdandi í millum Føroyar og Grønland, og í Grønlandi er ongin arbeiðsloysisskipan. Eftir galdandi lóg skal ein løntakari, sum er búsitandi í Grønlandi, sostatt rinda ALS-gjald til ALS, um hann hevur A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, hóast hann ikki hevur møguleika fyri at fáa útgjald úr nakrari arbeiðsloysisskipan.

Við hesum lógaruppskotinum verður ásett, at ALS-gjald ikki skal rindast av A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, um løntakarin er búsitandi í Grønlandi. Orsøkin til hetta er, at ongin arbeiðsloysisskipan er í Grønlandi. Tað verður ikki mett rætt, at rindast skal til arbeiðsloysistrygging, tá ið viðkomandi ikki kann arbeiðsloysistryggjast.

***Rætta tilvísing til aðra lóggávu***

Í ALS-lógini eru tvær tilvísingar til eina áseting í forsorgarlógini. Lovbekendtgørelse nr. 100 frá 2. mars 1988 om offentlig forsorg er tó sett úr gildi, og í staðin er komin løgtingslóg nr. 72 frá 25. mai 2020 um almannatrygd og tænastur. Við lógaruppskotinum verða hesar tilvísingar rættaðar, so tær vísa til rætta lóggávu.

***At gera ásetingarnar um ALS-gjald í § 9 greiðari***

Ásetingarnar í § 9 viðvíkjandi ALS-gjaldinum eru nakað ógreiðar. Tí verður § 9, stk. 1, orðað av nýggjum, meðan § 9, stk. 2, 4. pkt., og § 9, stk. 4, verða strikaðar. Kunngerðarheimildirnar í § 9, stk. 4, og § 11 verða fluttar til § 9, stk. 1. Talan er ikki um innihaldsligar broytingar.

Í § 9, stk. 2, 4. pkt., er ásett, at “*[á]ðrenn lønin verður útgoldin til løntakara, skal inngjaldið til Arbeiðsloysisskipanina avroknast*.” 1. januar 2021 varð ALS-lógin broytt, soleiðis at gjaldskylduga inntøkan ikki longur er avmarkað til a-inntøku, sum fer um afturhaldsskipanina hjá TAKS. Gjaldskylduga inntøkan fevnir nú eisini um aðra lønarinntøku, har tað ikki í sama mun ber til at avrokna inngjaldið, áðrenn lønin verður goldin løntakaranum. Tí verður kravið, um at ALS-gjaldið skal avroknast, áðrenn lønin verður goldin løntakaranum, strikað.

***At stytta eitt ára karantenuna fyri sjálvstøðug vinnurekandi***

Tryggingin hjá sjálvstøðugum vinnurekandi skal hava verið í gildi samanhangandi í minsta lagi í eitt ár, áðrenn hin sjálvstøðugi vinnurekandi hevur rætt til útgjald. Skotið verður upp at stytta karantenuna til seks mánaðir. Sjálvstøðug vinnurekandi fara tískil at fáa rætt til arbeiðsloysisstuðul seks mánaðir, eftir at sjálvbodna tryggingin er teknað, um tey annars lúka treytirnar, ásettar í kunngerð nr. 137 frá 3. november 2009 um arbeiðsloysistrygging fyri sjálvstøðug vinnurekandi.

***At gera lógarheimild at áseta nærri reglur um at halda frí við arbeiðsloysisstuðli***

Skotið verður upp at gera eina nýggja kunngerðarheimild um at áseta reglur um at halda frí við arbeiðsloysisstuðli. Ætlanin er, at fólk, sum eru í Arbeiðsloysisskipanini og fáa arbeiðsloysis­stuðul, vinna sær rætt at halda frí við stuðli. Hesin rætturin verður vunnin eftir sama leisti sum á vanliga arbeiðsmarknaðinum, har persónur í eitt ár vinnur sær rætt til upp til 25 frídagar – svarandi til 200 tímar. Tá eru leygardagar ikki íroknaðir.

Ætlanin er, at rætturin til frítíð við arbeiðsloysisstuðli verður roknaður fyri hvønn útgjaldstíma. Við verandi ásetingum verður talan um, at persónur vinnur rætt at halda frí við stuðli í slakar seks minuttir fyri hvønn tíma, viðkomandi fær útgoldið arbeiðsloysisstuðul. Ætlanin er, at frítíðarlønin, sum arbeiðsleys hava vunnið rætt til, meðan tey vóru í starvi, og sum verður útgoldin 1. mai, ikki longur skal skerja arbeiðsloysisstuðulin.

***Hækka hámarkið fyri arbeiðsloysisstuðli***

Stýrið fyri ALS mælir til, at mánaðarliga útgjaldsloftið, sum í dag er 18.500 krónur, í staðin verður knýtt í fastlønarsáttmálan millum Føroya Arbeiðarafelag og Føroya Arbeiðsgevarafelag. Hámarkið fer sostatt at fylgja við lønarvøkstrinum hjá arbeiðarunum. Framyvir verður hægsti árligi arbeiðsloysisstuðulin í mesta lagi 80% av árligu grundlønini hjá fastløntum sambært sáttmálanum fyri fastlønt millum Føroya Arbeiðarafelag og Føroya Arbeiðsgevarafelag umframt eftirlønargjaldið sbrt. § 17 í løgtingslógini. Mesti árligi arbeiðsloysisstuðulin verður rundaður upp til næstu heilu krónu.

Sambært galdandi sáttmála millum Føroya Arbeiðarafelag og Føroya Arbeiðsgevarafelag er grundlønin fyri 40 tíma viku 26.597,49 kr. um mánaðin. Árslønin er sostatt 319.169,88 kr. Mesti árligi arbeiðsloysisstuðul verður so 80% av 319.169,88 krónum rundað upp til næstu heilu krónu, sum harvið verður 255.336,00 krónur, sum svarar til 21.278 kr. í arbeiðsloysisstuðli um mánaðan.

Onkuntíð verða sáttmálar gjørdir við gildi aftur í tíð. Ætlanin er ikki, at arbeiðsloysisstuðulin skal regulerast aftur í tíð. Tí verður skotið upp, at nýggjur hægsti arbeiðsloysisstuðul fær virknað fyrsta útgjaldsskeiðið eftir, at nýggjur fastlønarsáttmáli er undirskrivaður millum Føroya Arbeiðarafelag og Føroya Arbeiðsgevarafelag.

Galdandi fastlønarsáttmáli hevur eina áseting um, at lønin hækkar tann 1. mai 2025 við 3,23%, og tá verður lønin 28.043,06 kr. um mánaðin. Tá lønarhækking, sum her, er ásett í sáttmálanum frammi í tíð, hækkar arbeiðsloysisstuðulin samsvarandi fyrsta útgjaldsskeiðið eftir hækkingina.

Broytta útgjaldshámarkið fær virkna fyri fyrsta útgjaldsskeiðið, eftir at løgtingslógin kemur í gildi. Tvs. skeið 2-2025, sum byrjar 6. januar 2025 og endar 19. januar 2025. Útgjaldið fyri tað skeiðið verður gjørt týsdagin 28. januar 2025. Tá sáttmálin hjá feløgunum broytist 1. mai 2025, fær nýggja útgjaldshámarkið virkna fyrsta útgjaldsskeiðið, sum byrjar eftir 1. mai 2025. Tvs. skeið 11-2025, sum byrjar 12. mai 2025 og endar 25. mai 2025. Útgjaldið fyri skeið 11 verður gjørt týsdagin 2. juni 2025.

Tað verður framhaldandi so, at egnar tænastumannapensjónir umframt aðrar líknandi eftirlønir, sum verða skattaðar sum A-inntøka, tó ikki fyritíðarpensjónir, verða drignar frá arbeiðsloysisstuðlinum. Dagligi arbeiðsloysisstuðulin verður framhaldandi í mesta lagi hægsti árligi arbeiðsloysisstuðulin, býttur við 253. Arbeiðsloysisstuðulin um tíman verður framhaldandi í mesta lagi hægsti dagligi arbeiðsloysisstuðul, býttur við 8.

***At strika bíðidagarnar, sum persónar fáa, tá teir koma í Arbeiðsloysisskipanina***

Høvuðsorsøkin, til at ásetingin um bíðidagar varð sett aftur í løgtingslógina í 2012, var, at tað var neyðugt at spara og minka um samlaðu útgjøldini, tí arbeiðsloysið var so høgt, og skipanin hevði stór hall fleiri ár á rað. Hesar grundgevingarnar eru ikki galdandi longur, og tí verður skotið upp at taka bíðidagarnar av.

***At stytta karantenurnar úr átta vikum niður í fýra vikur***

Tað verður mett, at karantenurnar á átta vikur til tey, sum verða burturvíst av tænastubroti, og til tey, sum uttan haldgóða orsøk sjálvi siga seg úr starvi, eru ivaleysa langar. Hetta er lang tíð ikki at hava inntøku.

Sum liður í sparingum vórðu karantenurnar longdar úr fýra vikum upp í átta vikur í 2015. Fyritreytirnar eru ikki longur tær somu, og tí verður skotið upp at stytta karantenurnar niður aftur í fýra vikur.

***At broyta heitið á starvsvenjingini og víðka lógarheimildina* *at áseta nærri reglur um størv við lønarískoyti í kunngerð***

Heitið “starvsvenjing” kann hjá summum tykjast eyðmýkjandi og neiligt, og tað eggjar ikki fólki at fara í “starvsvenjing”.

Stýrið fyri ALS mælir tí til at broyta heitið til “starv við lønarískoyti”, sum er eitt meira lutleyst heiti, sum ikki gevur hugsamband til starvsvenjingina hjá skúlanæmingum, og sum ikki kann benda á, at viðkomandi ikki dugir at arbeiða og tí noyðist í starvs*venjing*.

Sambært kunngerðarheimildini í § 25 b verða reglur ásettar í kunngerð um treytirnar fyri, at arbeiðsgevarin kann fáa afturborið tann stuðul, hin arbeiðsleysi annars hevði havt rætt til, og aðrar útreiðslur, tá ið arbeiðsleysur fer í lønta starvsvenjing. Afturberingin til arbeiðsgevaran er sostatt avmarkað til arbeiðsloysisstuðulin, sum tann arbeiðsleysi hevur rætt til. Upphæddin kann vera ymisk hjá einum persóni í mun til hjá einum øðrum. Hjá summum er upphæddin so lág, at hon er orsøk til, at arbeiðsgevari himprast við at seta persón í starvsvenjing. Fyri at upphæddin, arbeiðsgevari hevur rætt til at fáa afturborna, ikki skal vera orsøk til, at persónar ikki sleppa í starv við lønarískoyti, verður skotið upp at broyta kunngerðarheimildina, soleiðis at tað verður møguligt at afturbera arbeiðsgevarum eina fasta upphædd, tá ið persónar fara í starv við lønarískoyti.

Ætlanin er, at upphæddin eisini framhaldandi er í mesta lagi 80% av lønini, persónur fær, meðan viðkomandi er í starvi við lønarískoyti. Og upphæddin kann í mesta lagi vera 80% av mánaðarlønini hjá fastløntum arbeiðara sambært sáttmálanum millum Føroya Arbeiðarafelag og Føroya.

Stýrið fyri ALS mælir til, at lønin, tann arbeiðsleysi fær í tíðini, viðkomandi er í starvi við lønarískoyti, verður tikin við í útrokningargrundarlagið, og at útrokningargrundarlagið verður roknað av nýggjum, tá viðkomandi kemur aftur í Arbeiðsloysisskipanina, eftir at starvstíðin er endað. Útrokningargrundarlagið kann tó ongantíð verða lægri, enn tað var frammanundan, viðkomandi fór í starv við lønarískoyti. Hetta verður gjørt við at seta eitt nýtt stykki inn í § 15 í løgtingslógini.

***At nágreina lógarheimildina at áseta smámunamørk í kunngerð***

Í § 28, stk. 5, í ALS-lógini, er heimild at áseta smámunamark í sambandi við innkrevjing av ov nógv útgoldnum stuðli. Heimildin er ikki brúkt. Mangan er kostnaðurin av at krevja ágóða inn hægri enn sjálvur ágóðin. Skotið verður upp at broyta ásetingina, soleiðis at smámunamørk kunnu ásetast í sambandi við, at ALS eigur pening til góðar hjá viðskiftafólki, og tá ið viðskiftafólk eiga pening til góðar hjá ALS. Ætlanin er, at upphæddir undir 300 kr. ikki verða kravdar inn frá viðskiftafólki, og upphæddir undir 100 kr. ikki verða útgoldnar til viðskiftafólk, ið eiga pening til góðar hjá ALS.

**1.4. Samandráttur av nýskipanini við uppskotinum**

Stýrið fyri ALS hevur gjørt eina heildarmeting av ALS-lógini og hevur mælt til at gera omanfyri lýstu lógarbroytingar, soleiðis at løgtingslógin í størri mun hóskar til viðurskiftini á verandi føroyska arbeiðsmarknaðinum. Orsakað av góðu fíggjarstøðuni hjá Arbeiðsloysis-skipanini verður skotið upp at gera nøkur viðurskiftir í løgtingslógini høgligari fyri tey arbeiðsleysu. M.a. verða bíðidagarnir strikaðir, og karantenurnar styttar. Heitið “lønt starvsvenjing” verður broytt til “starv við lønarískoyti”, tí tað verður mett at stuðla betur undir at fáa arbeiðsleys at luttaka í arbeiðsmarknaðarátakinum. Persónar, sum fáa lægstu ella miðal fyritíðarpensjón ella framskundaða pensjón, og persónar, sum eru í tillagaðum starvi, kunnu eftir umsókn sleppa undan at rinda ALS-gjald. Kunngerðarheimildirnar verða einsháttaðar, soleiðis at tað er greitt í løgtingslógini, at tað er landsstýrisfólkið, sum ásetur nærri reglur, um stýrið tekur undir við teimum. Lógarheimildirnar til at áseta reglur um lønta starvsvenjing og smámunamørk verða broyttar og víðkaðar. Lógarheimildin at áseta reglur um at halda frí við arbeiðsloysisstuðli verður víðkað. Harumframt verða aðrar broytingar gjørdar, ið ikki hava stórvegis innihaldsligar broytingar við sær, men sum gera løgtingslógina greiðari og skilligari. Hesar snúgva seg t.d. um málsligar tillagingar, at fáa løgtingslógina at samsvara við broytingar í aðrari lóggávu og eina einkulta fylgibroyting, sum hoyrir til lógarbroytingina, sum kom í gildi 1. januar 2021.

**1.5. Ummæli og ummælisskjal**

Umframt at lógaruppskotið er lagt til almenna hoyring á heimasíðuni hjá Umhvørvismálaráðnum og á hoyringarportalin hjá landsstýrinum, hava hesir partar fingið uppskotið til ummælis:

Akademikarafelagið, Almanna- og mentamálaráðið, Almannaverkið, ALS, Áhugafelagið Antares, Barna- og undirvísingarmálaráðið, Bioanalytikara­felagið, Búskapar- og Løgfrøðingafelag Føroya, Ergoterapeutfelagið, Fakfelag Sjómansskúlalærara í Føroyum, Farmakonomfelagið Føroyadeild, FAS, Felag Tænastumanna Landsins, Felagið Føroyskir Sjúkrarøktarfrøðingar, Felagið Maskinmeistaralærarar, Felagið Radiografar í Føroyum, Fiski- og samferðslumálaráðið, Fíggjarmálaráðið, Flogskiparafelag Føroya, Fysioterapeutfelag Føroya, Føroya Arbeiðarafelag, Føroya Arbeiðsgevarafelag, Føroya Fiskimannafelag, Føroya Handverkarafelag, Føroya Lærarafelag, Føroya Pedagogfelag, Føroya Prentarafelag, Føroya Reiðarafelag, Føroya Skipara- og Navigatørfelag, Føroya Tekniska Lærarafelag, Føroysk Miðlafólk, Grafiska Yrkisfelagið, Havnar Arbeiðskvinnufelag, Havnar Arbeiðarafelag, Heilsuhjálparafelag Føroya, Heilsumálaráðið, Heilsurøktarafelagið, HK Stat Føroya Deild, Kommunala Arbeiðsgevarafelagið, Kommunulæknafelag Føroya, Kost- og Føðslufelagið, Landsfelag Handverkaranna, Ljósmøðrafelag Føroya, Løgmansskrivstovan, Løgmálaráðið, Maskinmeistara­felagið, MEGD, Meginfelag Útróðrarmanna, Musikklærarafelag Føroya, Prestafelag Føroya, Samtak, Samverk, Serlæknafelag Føroya, Sjóvinnustýrið, Starvsfelagið, stýrið fyri ALS, TAKS, Uttanríkis- og vinnumálaráðið, Yngri Læknar, Yrkisfelag teirra, ið starvast í tryggingar-, fíggjar-, KT o.l. fyritøkum og Yrkisfelagið Miðnám.

**Hoyringarfreistin er 13. november 2024.**

**Kapittul 2. Avleiðingarnar av uppskotinum**

**2.1. Fíggjarligar avleiðingar fyri land og kommunur**

Inntøkurnar og útreiðslurnar hjá Arbeiðsloysisskipanini verða ikki tiknar við á løgtings­fíggjarlógina, og tí hevur lógaruppskotið í útgangsstøðinum ikki beinleiðis ávirkan á landskassan. Partar av uppskotinum hava fíggjarligar avleiðingar fyri ALS.

Í 2023 hevði ALS inngjøld á 232,3 mió. kr., meðan útgjøldini vóru 58,3 mió. kr. Úrslit frá fíggjarpostum var 73,9 mió. kr. Ársúrslitið var 225,8 mió. kr. Eginognin var 1,33 mia. kr.

Í 2024 koma inngjøldini at liggja um 190 mio. kr. Útgjøldini koma at liggja um 58 mio. kr. Úrslit frá fíggjarpostum sveiggjar nógv og er mett at liggja millum 50-70 mió. kr. Úrslitið fyri 2024 kann roknast við at liggja um 160-180 mió. kr. Eginognin kemur at liggja um 1,5 mia. kr.

***Hægsti arbeiðsloysisstuðulin***

Tá markið fyri hægsta árliga arbeiðsloysisstuðli hækkar úr verandi 222.000 kr. upp í 80% av árslønini sambært sáttmálanum millum Føroya Arbeiðarafelag og Føroya Arbeiðsgevarafelag, fer tað at hava við sær, at samlaða útgjaldið av arbeiðsloysisstuðli hækkar nakað samanborið við, um útgjaldshámarkið hevði verið óbroytt.

Í løtuni er árslønin sambært hesum sáttmála 319.169,88 kr., og mesti árligi arbeiðsloysisstuðul verður so 80% av 319.169,88 kr. rundað upp til næstu heilu krónu, sum harvið verður 255.336,00 kr., sum svarar til 21.278 kr. í arbeiðsloysisstuðli um mánaðin.

Hevði útgjaldshámarkið í alt 2023 verið 21.278 kr. um mánaðin heldur enn verandi 18.500 kr. um mánaðin, hevði samlaða útgjaldið av vanligum arbeiðsloysisstuðli verið á leið 2,1 mió. kr. hægri, enn tað í veruleikanum var. Hækkingin svarar til sløk 8%.

Fyri fiskavirkisskipanina hevði broytta útgjaldshámarkið merkt, at samlaða útgjaldið av arbeiðsloysisstuðli um fiskavirkisskipanina hevði verið á leið 2,7 mió. krónur hægri, enn tað í veruleikanum var í 2023. Hækkingin svarar til stívliga 9%.

***Fyritíðarpensjón og tillagað starv***

Velja tey, sum fáa lægstu ella miðal fyritíðarpensjón ella framskundaða pensjón, ella sum eru í tillagaðum starvi, ikki at rinda ALS-gjald av inntøku, tey hava umframt ávikavist pensjónsveitingina ella lønarískoytið fyri tillagaða starvið, verður samlaða inngjaldið til ALS tað lægri. Men upphæddin er so avmarkað, at tað hevur lítlan og ongan týdning fyri ALS.

***Karantena hjá sjálvstøðugum vinnurekandi, sum tekna sjálvbodna arbeiðsloysistrygging***

Kravið, um at sjálvboðin arbeiðsloysistrygging hjá sjálvstøðugum vinnurekandi skal hava verið í gildi samanhangandi í minsta lagi í eitt ár, áðrenn hin sjálvstøðugi vinnurekandi hevur rætt til útgjald, verður stytt til seks mánaðir. Við tí fara hesir tryggingartakararnir at hava rætt til arbeiðsloysisstuðul fyrr, enn teir hava nú, og tað fer sannlíkt at hava við sær, at útgjaldið av arbeiðsloysisstuðli verður hægri enn frammanundan.

Í løtuni eru 25 slíkar tryggingar í gildi. Tí fer broytingin væntandi ikki at hava stórvegis búskaparligan týdning fyri ALS.

Í sama viðfangi kann nevnast, at ætlanin eisini er at stytta eitt ára karantenuna fyri løntakarar, ið tekna sjálvbodna arbeiðsloysistrygging; tað verður gjørt við broyting av § 5 í kunngerðini um sjálvbodna arbeiðsloysistrygging fyri løntakarar. Fýra slíkar tryggingar eru í gildi í løtuni.

***Bíðidagar***

Við verandi skipan við bíðidøgum hevur Arbeiðsloysisskipanin spart í miðal slakar 2,6 mió. krónur í arbeiðsloysisstuðli árliga seinastu nýggju árini.

Tá ið færri fólk koma í Arbeiðsloysisskipanina, eru sparingarnar minni, tí samlaða talið av bíðidøgum harvið er lægri.

Talvan niðanfyri vísir, hvussu nógv fólk eru komin í Arbeiðsloysisskipanina einstøku árini síðani 2016, samlaða talið av bíðidøgum og upphæddirnar, ið ikki eru goldnar út orsakað av bíðidøgunum.

|  |  |  |  |
| --- | --- | --- | --- |
| **Ár** | **Byrjað arb.loysi** | **Bíðidagar** | **Upphædd** |
| 2016 | 1387 | 4990 | 3.579.329 |
| 2017 | 1144 | 4270 | 3.167.323 |
| 2018 | 995 | 3618 | 2.628.085 |
| 2019 | 679 | 2550 | 1.898.722 |
| 2020 | 1095 | 4466 | 3.383.803 |
| 2021 | 747 | 3260 | 2.672.516 |
| 2022 | 541 | 2442 | 2.015.749 |
| 2023 | 546 | 2360 | 1.918.766 |
| 2024 (jan-sept.) | 514 | 2374 | 1.955.885 |
| **Íalt** | **7.648** | **30.330** | **23.220.179** |

***Karantenta***

Síðani 2015 hevur verið galdandi, at persónar, sum verða burturvístir frá arbeiðsplássinum ella sjálvir siga seg úr starvi uttan haldgóða orsøk, fáa karantenu á átta vikur. Áðrenn 2015 var karantenan fýra vikur.

Síðani 2018 hevur Arbeiðsloysisskipanin rindað á leið 1,4 mió. krónur í miðal minni út í arbeiðsloysisstuðli um árið orsakað av, at fólk, sum hava verið burturvíst frá arbeiðsplássinum, ella sum hava sagt seg sjálvi úr starvi uttan haldgóða orsøk, hava fingið karantenu í átta vikur.

Samlaða upphæddin hesi fimm árini er stívliga 9,5 mió. krónur umframt eftirlønir og arbeiðsmarknaðargjøld. Væntast kann, at stytta karantenan fer at kosta ALS 0,5 til 1,0 mió. krónur árliga, um støðið verður tikið í tølunum seinastu 5 árini.

|  |  |
| --- | --- |
| **Ár** | **Skerjing í arb.loysisstuðli vegna at fólkhava fingið karantenu í átta vikur** |
| 2018 | 1.734.312 |
| 2019 | 1.397.911 |
| 2020 | 1.838.678 |
| 2021 | 1.582.129 |
| 2022 | 1.280.729 |
| 2023 | 931.033 |
| 2024 (jan-sept.) | 714.230 |
| **Íalt** | **9.479.023** |

***Starv við lønarískoyti***

Í lógaruppskotinum verður skotið upp at broyta kunngerðarheimildina, sum snýr seg um lønta starvsvenjing. Umframt at heitið verður broytt frá løntari starvsvenjing til starv við lønarískoyti, verður broyting gjørd soleiðis, at tað fer at bera til at áseta afturberingina til arbeiðsgevarar til 80% av lønini, tó ikki hægri enn hægsti arbeiðsloysisstuðul. Nú er tað so, at arbeiðsgevarar, sum seta arbeiðsleys í starvsvenjing, fáa eina upphædd, sum svarar til arbeiðsloysisstuðulin hjá tí arbeiðsleysa tó í mesta lagi tað, sum svarar til hægsta mánaðarliga arbeiðsloysisstuðulin, og afturborna upphæddin kann ikki vera meira enn 80% av lønini, sum viðkomandi fær í starvsvenjingini. Broytingin fer í ávísan mun at ávirka samlaðu afturberingina til arbeiðsgevarar, sum seta arbeiðsleys í starv við lønarískoyti.

Ætlanin er, at upphæddin verður tann sama sum mesti arbeiðsloysisstuðul, sum nú fer at vera 21.278 kr. krónur um mánaðin, inntil sáttmálalønin hjá Føroya Arbeiðarafelag aftur broytist.

Síðani ársbyrjan í 2020 hevur talan verið um áleið 200 løntar starvsvenjingar tilsamans. Í flest øllum førum høvdu arbeiðsgevararnir fingið meira afturborið, hevði talan verið um eina fasta upphædd á 21.278 kr. krónur um mánaðin heldur enn arbeiðsloysisstuðulin í ítøkiliga førunum.

Endamálið við at broyta afturberingina, soleiðis at hon ikki longur verður tengd at arbeiðsloysisstuðlinum hjá viðkomandi, sum fer í starv við lønarískoyti, er júst at eggja arbeiðsgevarum at bjóða fólki, sum ikki fáa so nógvan arbeiðsloysisstuðul, í starv við lønarískoyti. Við broytingini verður afturberingin til arbeiðsgevararnar í fleiri førum hægri enn tað, hesi fólk fáa í arbeiðsloysisstuðli, og tí verður útgjaldið hjá ALS tað hægri.

Hinvegin verða útlitini hjá hesum fólkum at koma í nýtt starv betri, og harvið fara tey fyrr úr Arbeiðsloysisskipanini. Harvið sparir ALS arbeiðsloysisstuðul fyri ta tíðina, tey fara fyrr aftur til arbeiðis.

Tað ber ikki til at siga neyvt, hvørt sparingin í arbeiðsloysisstuðlinum stendur mát við hægru afturberingina til arbeiðsgevararnar, men broytingin fer væntandi at hava við sær, at fleiri fólk fara at fáa høvi at fara í starv við lønarískoyti og harvið knýta sambond við arbeiðsgevarar.

***Smámunamørk***

Tað er ikki greitt, hvørjar búskaparligar avleiðingar ásetan av smámunamørkum fer at hava við sær, men upphæddirnar verða mettar at verða avmarkaðar. Arbeiðsloysisskipanin fer at missa nakað, tí upphæddir niðan fyri 300 kr. ikki verða kravdar inn. Hinvegin fer Arbeiðsloysisskipanin at vinna nakað, við at upphæddir niðan fyri 100 kr. ikki verða goldnar út. Smámunamørkini kunnu verða broytt í sambandi við t.d. prístalsvøkstur og tøkniliga menning, sum gera innkrevjing og útgjald lættari.

Sannlíkt fer tað, ið ikki verður goldið út, ikki at standa mát við tað, sum ikki verður kravt inn, men yvirhøvur verður munurin væntandi ikki stórur og ávirkar ikki yvirskipaðu búskaparligu støðuna hjá Arbeiðsloysisskipanini. Størra sparingin verður, at tíð, orka og peningur ikki verða brúkt til at avgreiða smáar upphæddir.

**2.2. Umsitingarligar avleiðingar fyri land og kommunur**

Lógaruppskotið hevur ikki umsitingarligar avleiðingar fyri land og kommunur.

Uppskotið hevur tó umsitingarligar avleiðingar fyri ALS, har kt-skipanir og mannagongdir skulu lagast til broytingarnar.

**2.3. Avleiðingar fyri vinnuna**

Uppskotið hevur ikki avleiðingar fyri vinnuna annað enn, at afturberingin til arbeiðsgevarar, sum seta fólk í starv við lønarískoyti, ikki longur verður avmarkað til arbeiðsloysisstuðlin hjá viðkomandi, sum verður settur í starv við lønarískoyti. Hetta fer í allarflestu førum at hava við sær, at afturberingin verður hægri, enn hon er við verandi skipan.

**2.4. Avleiðingar fyri umhvørvið**

Uppskotið hevur ikki avleiðingar fyri umhvørvið.

**2.5. Avleiðingar fyri serstøk øki í landinum**

Mett verður ikki, at uppskotið hevur avleiðingar fyri serstøk øki í landinum.

**2.6. Avleiðingar fyri ávísar samfelagsbólkar ella felagsskapir**

Uppskotið hevur við sær, at hægsti arbeiðsloysisstuðulin hækkar úr 18.500 kr. um mánaðin til 80 % av eini mánaðarligari arbeiðaraløn. Hetta svarar í løtuni til 21.278 kr. um mánaðin. Fyrsta útgjaldsskeið eftir 1. mai 2025 hækkar arbeiðsloysisstuðulin sambært hækkingini í sáttmálanum millum Føroya Arbeiðarafelag og Føroya Arbeiðsgevarafelag til 22.435 kr. um mánaðin. Hendan broytingin hevur ein fíggjarligan bata við sær til tey, ið eru arbeiðsleys og móttaka arbeiðsloysisstuðul úr Arbeiðsloysisskipanini.

Uppskotið tryggjar fyritíðarpensjónistum, teimum, ið fáa framskundaða pensjón, og teimum, ið eru í tillagaðum starvi, valið, hvørt tey vilja rinda ALS-gjald av øðrum inntøkum enn fyritíðarpensjónum, framskundaðu pensjónini og lønarískoytinum ella ikki.

Fyri sjálvstøðug vinnurekandi, ið tekna sjálvbodna arbeiðsloysistrygging, verður kravið um, at arbeiðsloysistryggingin hevur verið í gildi samanhangandi í minsta lagi í eitt ár, áðrenn tey fáa rætt til útgjald, stytt til seks mánaðir.

Avtøkan av bíðidøgum hevur við sær, at tey arbeiðsleysu fáa útgjald frá fyrsta arbeiðsloysisdegi.

Styttingin av karantenuni hjá teimum, sum eru burturvíst orsakað av tænastubroti, og hjá teimum, sum uttan haldgóða orsøk sjálvi siga seg úr starvi, verður stytt við fýra vikum, og hesi fara sostatt at fáa arbeiðsloysisstuðul fýra vikur fyrr enn nú.

**2.7. Millumtjóðasáttmálar á økinum**

Norðurlendski sáttmálin um almannatrygd er viðkomandi fyri ALS-lógina. Útgangsstøðið í ALS-lógini er, at øll, sum arbeiða í Føroyum, skulu rinda ALS-gjald av lønarinntøkuni. Hetta er í tráð við norðurlendska sáttmálan um almannatrygd, sum ásetur, at sosial tryggingargjøld, skulu rindast í arbeiðslandinum. Londini hava so avtalur sínámillum um, at løntakarin fær arbeiðsloysisstuðul í heimlandinum. Norðurlendski sáttmálin um almannatrygd er ikki galdandi í millum Føroyar og Grønland, tí bæði eru partar av danska ríkinum. Tí er norðurlendski sáttmálin um almannatrygd ikki viðkomandi fyri broytingarnar í § 8, stk. 1, nr. 3, sum verður nr. 4, og í § 15, stk. 1, nr. 3, sum verður nr. 4, um at ALS-gjald ikki skal rindast av A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, um viðkomandi løntakari ikki hevur fastan bústað í Føroyum ella í einum av hinum Norðurlondunum *undantikið Grønlandi*, eins og hendan inntøkan ikki skal telja við í útrokningargrundarlagið fyri arbeiðsloysisstuðli.

**2.8. Tvørgangandi millumtjóðasáttmálar**

Mett verður ikki, at lógaruppskotið er í ósamsvari við Hoyvíkssáttmálan, evropeiska mannarættindasáttmálan ella sáttmála Sameindu Tjóða um rættindi hjá einstaklingum, ið bera brek.

**2.9. Markaforðingar**

Mett verður ikki, at lógaruppskotið elvir til markaforðingar.

**2.10. Revsing, fyrisitingarligar sektir, pantiheimildir ella onnur størri inntriv**

Pantiheimildin í § 12, stk. 3, í løgtingslógini, verður flutt til § 12, stk. 5. Annars hevur lógaruppskotið ikki ásetingar um revsing, útpanting ella sektir, og tað ger ikki størri inntriv í rættindi hjá fólki.

**2.11. Skattir og avgjøld**

Lógaruppskotið hevur ikki ásetingar um skattir og avgjøld.

**2.12. Gjøld**

Lógaruppskotið hevur ongar ásetingar, sum broyta ALS-gjaldið.

**2.13. Áleggur lógaruppskotið likamligum ella løgfrøðiligum persónum skyldur?**

Lógaruppskotið leggur ikki skyldur á likamligar ella løgfrøðiligar persónar, so sum upplýsingarskyldu, skrásetingarskyldu ella krøv um loyvi.

**2.14. Leggur lógaruppskotið heimildir til landsstýrismannin, ein stovn undir landsstýrinum ella til kommunur?**

Við hesum lógaruppskotinum fáa allar kunngerðarheimildirnar í ALS-lógini somu orðing. Broytingin svarar til lógarbroytingina í løgtingslóg nr. 79 frá 25. mai 2009, har tað er ásett, at tað er landsstýrismaðurin, sum hevur heimildina at áseta reglur í kunngerð, men at stýrið skal góðkenna ásetingarnar. Hetta er tó ikki ein nýskipan, men hevur í stóran mun verið siðvenja øll árini, Arbeiðsloysisskipanin hevur verið til. Í staðin fyri “landsstýrismaðurin” verður “landsstýrisfólkið” nýtt.

Eisini verða summar kunngerðarheimildir broyttar. Talan er um § 14, stk. 2, § 25 b og § 28, stk. 5.

***Viðvíkjandi § 14, stk. 2***

Sbrt. § 14, stk. 2, 1. pkt., kunnu arbeiðsleys fáa stuðul uttan at vera tøk í dagatal svarandi til teir dagar, persónur hevur rætt til frítíð eftir frítíðarlógini. Sum nú er, er útgangsstøðið, at tann arbeiðsleysi skal geva ALS boð í minsta lagi sjey dagar, áðrenn ferian byrjar. Stuðulin til arbeiðsleys verður skerdur, um tann arbeiðsleysi fær frítíðarløn útgoldna.

Lógarbroytingin hevur við sær eina nýggja kunngerðarheimild um at áseta reglur um at halda frí við arbeiðsloysisstuðli. Ætlanin er, at fólk, sum eru í Arbeiðsloysisskipanini og fáa arbeiðsloysisstuðul, vinna sær rætt at halda frí við stuðli. Hesin rætturin verður vunnin eftir sama leisti sum á vanliga arbeiðsmarknaðinum, har persónur í eitt ár vinnur sær rætt til upp til 25 frídagar – svarandi til 200 tímar. Tá eru leygardagar ikki íroknaðir. Frítíðin kann so haldast í fylgjandi frítíðarárinum. At halda frí við arbeiðsloysisstuðli merkir, at persónurin hesar dagarnar ikki noyðist at vera tøkur at átaka sær eitt hvørt fulltíðarstarv, sum viðkomandi hevur fakligan førleika til, ella at luttaka í arbeiðsmarknaðarátøkum.

Samstundis er ætlanin at gera broyting í kunngerð nr. 105 frá 24. oktober 2012 um útgjald v.m. av arbeiðsloysisstuðli, soleiðis at útgoldin frítíðarløn ikki longur verður mótroknað í arbeiðsloysisstuðlinum.

***Viðvíkjandi § 25 b***

Broytingin hevur við sær, at afturberingin til arbeiðsgevarar, ið seta arbeiðsleys í starv við lønarískoyti, ikki neyðturviliga skal vera tengd at arbeiðsloysisstuðlinum hjá tí arbeiðsleysa. Afturberingin kann verða ásett sum ein føst upphædd. Ætlanin er, at upphæddin skal vera 80% av lønini hjá tí, ið er í starvi við lønarískoyti, tó í mesta lagi hámarkið fyri mánaðarliga arbeiðsloysisstuðlinum.

***Viðvíkjandi § 28, stk. 5***

Skotið verður upp at víðka heimildina til at áseta smámunamørk. Sum nú er, er heimildin avmarkað til at áseta smámunamark í sambandi við innkrevjing av ov nógv útgoldnum stuðli. Við broytingini fer at bera til at áseta smámunamørk í sambandi við, at ALS eigur pening til góðar hjá viðskiftafólki, og at viðskiftafólk eiga pening til góðar hjá ALS. Ætlanin er, at upphæddir undir 300 kr. ikki verða kravdar inn frá viðskiftafólki, og upphæddir undir 100 kr. ikki verða goldnar viðskiftafólki, ið eiga pening til góðar hjá ALS. Smámunamørkini kunnu verða broytt í sambandi við t.d. prístalsvøkstur og tøkniliga menning, sum gera innkrevjing og útgjald lættari.

**2.15. Gevur lógaruppskotið almennum myndugleikum atgongd til privata ogn?**

Lógaruppskotið gevur ikki almennum myndugleikum atgongd til privata ogn.

**2.16. Hevur lógaruppskotið aðrar avleiðingar?**

Mett verður ikki, at lógaruppskotið hevur aðrar avleiðingar enn omanfyri tilskilað.

**2.17. Talvan: Yvirlit yvir avleiðingarnar av lógaruppskotinum**

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Nei | Nei | Nei | Ja | Ja |
| Umsitingarligar avleiðingar | Nei | Nei | Nei | Nei | Nei |
| Umhvørvisligar avleiðingar | Nei | Nei | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | Nei | Ja |  |

**Kapittul 3. Serligar viðmerkingar**

**3.1. Viðmerkingar til ta einstøku greinina**

**Til § 1**

***Nr. 1, 2, 6, 25 og 49***

Broytingarnar snúgva seg um at broyta “landsstýrismaðurin” til “landsstýrisfólkið”. Talan er ikki um innihaldsligar broytingar.

***Nr. 3***

§ 4 í løgtingslógini snýr seg um val av limum til stýrið fyri ALS. Í § 4, stk. 1, er m.a. ásett, at tann eini limurin skal umboða lønir hjá starvsfólkum. Sipað verður til alment sett starvsfólk, men hetta er ikki nóg greitt í løgtingslógini, tí starvsfólk eru øll fólk, ið eru í starvi. Í kunngerð nr. 19 frá 10. mars 1992 um val av stýri fyri arbeiðsloysistryggingina og arbeiðsávísingina er lýst, hvørji fakfeløg skulu senda inn uppskot til landsstýrið um valevnir til stýrislimir og tiltakslimir, og har er greitt, at tað eru feløgini hjá alment settum starvsfólkum, ið skulu tilmæla limin, sum *umboðar lønir hjá starvsfólkum*. Við lógarbroytingini verður § 4, stk. 1, orðað av nýggjum. Hetta hevur ikki innihaldsliga broyting við sær, men ger ásetingina greiðari, soleiðis at tað framgongur av løgtingslógini, at tann eini limurin skal umboða feløgini hjá alment settum starvsfólkum. Eisini verður “landsstýrismanninum” broytt til “landsstýrisfólkinum” umframt aðrar málsligar rættingar.

***Nr. 4-5, 14-15, 19, 21, 23-25, 32-33, 35-39, 41-42, 44-48 og 50***

Tað er siðvenja, at tað er stýrið fyri ALS, sum heitir á avvarðandi landsstýrisfólk at taka stig til at gera broytingar í kunngerðum ella at bera uppskot til lógarbroytingar í Løgtingið.

Tað er staðfest í § 1, nr. 33, í løgtingslóg nr. 79 frá 25. mai 2009 um broyting í løgtingslóg um arbeiðsloysistrygging og arbeiðsávísing, at: “*Allastaðni í lógini um arbeiðsloysistrygging og arbeiðsávísing, har tað er latin stýrinum heimild at áseta reglur í kunngerð, verður heimildin latin landsstýrismanninum, treytað av, at stýrið góðkennir ásetingarnar.*”

Løgtingslógin er ikki broytt til fulnar í mun til hesa ásetingina, og tað er eitt sindur tilvildarligt, um tað er stýrið fyri ALS ella landsstýrisfólkið, sum hevur heimildina at áseta nærri reglur í kunngerð. Tað stendur framvegis í § 9, stk. 4, at “*Stýrið kann við kunngerð broyta tað í stk. 1 nevnda ALS-gjald, tó ongatíð til hægri enn 2,5% og ikki hægri enn 2,25% frá 1. januar 1998.*”. Í § 11 stendur: “*Stýrið kann í kunngerð áseta nærri reglur um ALS-gjøld.”.* Í § 13 stendur: “*Stýrið kann í kunngerð áseta nærri reglur um, at persónar, sum annars ikki hava møguleika at koma undir Arbeiðsloysisskipanina, eftir egnum ynski tekna trygging og koma undir arbeiðsávísingina.*”. Í § 14, stk. 2, stendur: “*Stýrið ásetir í kunngerð nærri reglur um fráboðanarfreist v.m.*”. Í § 14, stk. 3, stendur: “*Stýrið fyri Arbeiðsloysisskipanina ásetir í kunngerð nærri reglur um longdina á tíðarskeiðnum, umframt treytirnar annars.*”. Og í § 24, stk. 4, stendur: “*Stýrið ger í kunngerð nærri reglur um virkið hjá arbeiðsávísingini, sum m.a. kunnu stovnseta lokalar arbeiðsávísingar.*”.

Harumframt eru kunngerðarheimildirnar í løgtingslógini orðaðar ymiskt. Orðingin, ið verður nýtt oftast, er hendan: “*Um stýrið tekur undir við ásetingunum, kann landsstýrismaðurin í kunngerð áseta...*”. Aðrar orðingar eru: “*Um stýrið tekur undir við ásetingunum, ásetir landsstýrismaðurin í kunngerð...*”, “*Um stýrið góðkennir ásetingarnar, ásetir landsstýrismaðurin i kunngerð...*”, “*...um stýrið tekur undir við ásetingunum, í kunngerð ásett av landstýrismanninum...*” og: “*Landsstýrismaðurin kann áseta reglur um...*”.

Við hesum lógaruppskotinum fáa allar kunngerðarheimildirnar somu orðing, sum svarar til lógarbroytingina frá 2009, har tað er ásett, at tað er landsstýrismaðurin, sum hevur heimildina at áseta reglur í kunngerð, men at stýrið skal góðkenna ásetingarnar. Tó verður “landssýrismaðurin” ikki endurtikið í lógaruppskotinum, men “landsstýrisfólkið”; og orðið “kunngerð” verður ikki brúkt, tí at heimildin at áseta nærri reglur skal ikki avmarkast til kunngerðir. Hetta er samsvarandi punkti 1.2.2.14. í rundskrivinum um lógarsmíð.

***Nr. 6***

Sí serligu viðmerkingarnar omanfyri til § 1, nr. 1.

**Nr. 7**

Broytingin snýr seg um at broyta “stýrisformanni” til “stýrisforfólki”. Broytingin hevur ikki innihaldsligar broytingar við sær.

***Nr. 8***

Sum nú er, verða tey, sum fáa lægstu ella miðal fyritíðarpensjón ella framskundaða pensjón, kravd eftir ALS-gjaldi av aðrari inntøku enn fyritíðarpensjónini og framskundaðu pensjónini. Gerast tey arbeiðsleys og melda seg í Arbeiðsloysis­skipanina, kann tað henda, at tey ikki hava rætt til arbeiðsloysisstuðul, tí tey lúka ikki treytirnar um at vera tøk. At vera tøkur merkir, at fólk uttan forðingar kunnu átaka sær eitt og hvørt fulltíðarstarv, sum tey hava yrkisligan førleika at útinna. Fólk, sum fáa fyritíðarpensjón ella framskundaða pensjón, hava vanliga skerdan arbeiðsførleika og kunnu tí ikki átaka sær eitt og hvørt fulltíðarstarv.

Undantikið eru einkjur og einkjumenn, sum móttaka miðal fyritíðarpensjón, tí tey hava uppihaldsskyldu mótvegis børnum undir 18 ár. Orsøkin er, at hesi ikki móttaka fyritíðarpensjónina orsakað av skerdum arbeiðsførleika.

Persónar, sum sambært løgtingslóg um arbeiðsfremjandi tiltøk eru í tillagaðum starvi, hava sannlíkt heldur ikki fullan arbeiðsførleika. Og tí er sannlíkt, at hesi ikki lúka treytina fyri at móttaka arbeiðsloysisstuðul, gerast tey arbeiðsleys, tí tey ikki eru tøk at átaka sær eitt hvørt fulltíðarstarv, sum tey hava fakligan førleika til. Sambært § 21 í løgtingslóg um arbeiðsfremjandi tiltøk eru treytirnar fyri at fáa lønarískoyti til tillagað starv, at arbeiðsførleikin hjá viðkomandi varandi er minkaður við í minsta lagi 1/3, og tað førir við sær, at viðkomandi ikki kann fáa ella varðveita arbeiði undir vanligum treytum á arbeiðsmarknaðinum, og minkaði arbeiðsførleikin skal vera orsakað av likamligum ella sálarligum breki, varandi sjúku ella týðandi persónligum sosialum viðurskiftum.

Tað verður ikki mett rætt, at fólk skulu rinda ALS-gjald, um tey ikki hava rætt til arbeiðsloysisstuðul. Við hesi broytingini verður staðfest, at fyritíðarpensjónistar, sum fáa lægstu og miðal fyritíðarpensjón, og tey, sum fáa framskundaða pensjón og tey, sum fáa lønarískoyti til tillagað starv, fáa valmøguleikan sjálvi at gera av, hvørt tey vilja rinda ALS-gjald av inntøku, tey hava afturat fyritíðarpensjónini/lønarískoytinum.

Tilvísingin til § 8 a merkir, at tey, ið eru fevnd av ásetingini, skulu senda Arbeiðsloysis-skipanini umsókn um frítøku fyri at rinda ALS-gjald, tí at annars hevur Arbeiðsloysisskipanin ikki møguleika at vita, at viðkomandi er í tillagaðum starvi.

***Nr. 9-11***

Í § 8, stk.1, í løgtingslógini, er ásett, hvat gjaldsgrundarlagið er, sum ALS-gjaldið skal rindast av. Útgangsstøðið er, at ALS-gjald skal rindast av øllum inntøkum, sum ásett í § 2, nr. 1, sum tey gjaldskyldugu móttaka ella rinda. Undantiknar eru m.a. fólkapensjón og fyritíðarpensjón og aðrar skattskyldugar almannaveitingar.

**Nr. 9**

Skotið verður upp at broyta § 8, stk. 1, nr. 1, soleiðis at ALS-gjald ikki skal rindast av fólkapensjón, fyritíðarpensjón og framskundaðari pensjón sambært løgtingslóg um almannapensjónir o.a. Hetta er ein fylgibroyting av broyting í løgtingslógini um almannapensjónir o.a., sum nú heimilar, at summir persónar kunnu fáa framskundaða pensjón.

**Nr. 10**

Sum eitt nýtt undantak til § 8, stk. 1, verður ásett í § 8, stk. 1, nr. 2, at ALS-gjald ikki skal rindast av lønarískoyti til persónar í tillagaðum starvi sambært løgtingslóg um arbeiðsfremjandi tiltøk. Hetta hongur saman við broytingini í § 1, nr. 8, í hesum lógaruppskotinum, sum hevur við sær, at persónar, sum eru í tillagaðum starvi við lønarískoyti frá Almannaverkinum, verða undantiknir gjaldskyldu til Arbeiðsloysisskipanina.

§ 8, stk. 1, nr. 2-4 verða eftir hetta nr. 3-5

**Nr. 11**

Ásett er í § 8, stk. 1, nr. 2, sum verður nr. 3, at ALS-gjald ikki skal rindast av øðrum skattskyldugum almannaveitingum. Sum undantak til undantakið er ásett í litra a, at endurgjald fyri inntøkumiss sambært § 17, stk. 3, í forsorgarlógini, ikki er undantikið gjaldskyldu.

Lovbekendtgørelse nr. 100 frá 2. mars 1988 om offentlig forsorg er sett úr gildi, og í staðin er komin løgtingslóg nr. 72 frá 25. mai 2020 um almannatrygd og tænastur, sum í § 25, stk. 1, umrøður endurgjald fyri mista arbeiðsinntøku.

Við lógaruppskotinum verða tilvísingarnar til forsorgarlógina rættaðar samsvarandi broytingini í almannalóggávuni.

***Nr. 12***

Skotið verður upp at áseta í § 8, stk. 1, nr. 3, sum verður nr. 4, at ALS-gjald ikki skal rindast av A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, hjá løntakarum, ið búgva í Grønlandi. Orsøkin til hetta er, at hesir løntakarar hava ikki møguleika at fáa arbeiðsloysisstuðul, tí ongin arbeiðsloysistrygging er í Grønlandi.

Útgangsstøðið í ALS-lógini er, at øll, sum arbeiða í Føroyum, skulu rinda ALS-gjald av lønarinntøkuni. Hetta er í tráð við norðurlendska sáttmálan um almannatrygd, sum ásetur, at sosial tryggingargjøld, skulu rindast í arbeiðslandinum. Londini hava so avtalur sínámillum um, at løntakarin fær arbeiðsloysisstuðul í heimlandinum. Í Grønlandi er tó ongin arbeiðsloysisskipan. Eftir galdandi lóg skal ein løntakari, sum er búsitandi í Grønlandi, sostatt rinda ALS-gjald til ALS, um hann hevur A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, hóast hann ikki hevur møguleika fyri at fáa útgjald úr nakrari arbeiðsloysisskipan. Við hesum lógaruppskotinum verður ásett, at ALS-gjald ikki skal rindast av A-inntøku til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, um løntakarin er búsitandi í Grønlandi.

***Nr. 13***

Í § 8 a verður víst til § 8, nr. 4. Ongin § 8, nr. 4 er í løgtingslógini, men sipað verður til § 8, *stk. 1*, nr. 4. Við lógaruppskotinum verður hetta rættað, soleiðis at tilvísingin verður røtt.

***Nr. 14***

Ásetingin í § 9, stk. 1, í løgtingslógini, er nakað knortlut, tí ALS-gjaldið er ásett at vera 2,50% av gjaldsgrundarlagnum, tó 2,25% frá 1. januar 1998. Orðingin verður við hesum broytt, soleiðis at tað stendur, at ALS-gjaldið hjá teimum gjaldsskyldugu er 2,25% av gjaldsgrundarlagnum uttan tilvísingar til tíðarskeið. Talan er um eina umorðing, uttan at materiella innihaldið verður broytt.

Við lógarbroytingini verður eitt nýtt punktum sett í § 9, stk. 1. Talan er um at flyta kunngerðarheimildirnar í § 9, stk. 4, og í § 11. Kunngerðarheimildirnar verða umorðaðar, men innihaldið er tað sama. Sostatt er heldur ikki her talan um materiella broyting. Víst verður eisini til serligu viðmerkingarnar til § 1, nr. 4, omanfyri.

***Nr. 15***

Ásetingin í § 9, stk. 2, 4. pkt., um, at inngjaldið til Arbeiðsloysisskipanin skal avroknast, áðrenn lønin verður útgoldin løntakara, verður strikið.

Tað ber ikki til at hava hesa treyt, tá ALS-gjald eisini skal rindast av lønarinntøkum, sum ikki eru A-inntøkur, og sum ikki fara um afturhaldsskipanina hjá TAKS. Talan er um eina rætting, sum átti at verið gjørd við lógarbroytingini, sum kom í gildi 1. januar 2021, løgtingslóg nr. 177 frá 17. desember 2020 um broyting í løgtingslóg um arbeiðsloysistrygging og arbeiðsávísing (ALS-lógin) (Norðurlendski sáttmálin um almannatrygd, hækking av arbeiðsloysisstuðli, eftirlønargjald o.a.), tá ið farið var frá A-inntøku hugtakinum, sum tað avgerandi fyri at vera fevnt av ALS-lógini, til at ALS-lógin eisini fevndi um allar lønarinntøkur.

Harumframt verða heimildirnar hjá landsstýrisfólkinum at áseta nærri reglur umorðaðar. Sí serligu viðmerkingarnar omanfyri til § 1, nr. 4.

***Nr. 16***

Kunngerðarheimildin í § 9, stk. 4, í løgtingslógini, verður flutt til § 9, stk. 1. Víst verður eisini til serligu viðmerkingarnar til § 1, nr. 14, omanfyri.

***Nr. 17***

Ásetingin, um at stýrið í kunngerð kann áseta nærri reglur um ALS-gjøld, verður strikað. Kunngerðarheimildin verður broytt samsvarandi serligu viðmerkingunum til § 1, nr. 4, omanfyri og flutt til § 9, stk. 1, í løgtingslógini. Sí eisini serligu viðmerkingarnar til § 1, nr. 14, omanfyri.

***Nr. 18-20***

Talan er um at gera broytingar í § 12 í løgtingslógini.

§ 12, stk. 1, í løgtingslógini, verður óbroytt.

Nr. 18

§ 12, stk. 2, í løgtingslógini, um at ALS-gjaldið hjá sjálvstøðugum vinnurekandi og útgjaldið til sjálvstøðug vinnurekandi, sum eru vorðin arbeiðsleys, verða ásettar sum fastar upphæddir í kunngerð, verður strikað. Innihaldið verður flutt til § 12, stk. 4. Sí serligu viðmerkingarnar til § 1, nr. 19, niðanfyri.

§ 12, stk. 3, í løgtingslógini, um at ALS-gjøld kunnu krevjast inn við panting, verður strikað, men innihaldið verður flutt til § 12, stk. 5.

Kravið í § 12, stk. 5, í løgtingslógini, um at tryggingin hjá sjálvstøðugum vinnurekandi skal hava verið í gildi samanhangandi í minsta lagi í eitt ár, áðrenn hin sjálvstøðugi vinnurekandi hevur rætt til útgjald, verður stytt til seks mánaðir. Broytingin hevur við sær, at sjálvstøðug vinnurekandi, sum tekna sjálvbodna arbeiðsloysistrygging, fáa rætt til arbeiðsloysisstuðul seks mánaðir eftir, at hava teknað arbeiðsloysistryggingina, um tey annars lúka treytirnar í kunngerð nr. 137 frá 3. november 2009 um arbeiðsloysistrygging fyri sjálvstøðug vinnurekandi.

Nr. 19

Heimildin hjá landsstýrisfólkinum at áseta nærri reglur um sjálvstøðug vinnurekandi og arbeiðsloysisstuðul í § 12, stk. 6, í løgtingslógini, verður flutt til stk. 4. Hon verður samstundis víðkað til eisini at fevna um ALS-gjaldið hjá og útgjaldið til sjálvstøðug vinnurekandi. Hetta er sama heimild, sum verður strikað úr § 12, stk. 2; sí serligu viðmerkingina omanfyri til § 1, nr. 18. Sí eisini serligu viðmerkingarnar omanfyri til § 1, nr. 4.

Nr. 20

Innihaldið í § 12, stk. 3, í løgtingslógini, verður flutt til § 12, stk. 5. Talan er um, at ALS-gjøld hjá sjálvstøðugum vinnurekandi kunnu krevjast inn við panting.

§ 12 í løgtingslógini hevur eftir lógarbroytingina fimm stykkir. Sí javntekstin.

***Nr. 21***

Sí serligu viðmerkingarnar til omanfyri § 1, nr. 4.

***Nr. 22***

Í § 14, stk. 1, nr. 6, í løgtingslógini, verður víst til § 12, stk. 6. § 12 verður broytt við hesum lógaruppskotinum, og § 12, stk. 6, verður til § 12, stk. 4. Ásetingin er ein fylgibroyting av broytingini í § 12.

***Nr. 23***

Sbrt. § 14, stk. 2, 1. pkt., í løgtingslógini, kunnu arbeiðsleys fáa stuðul uttan at vera tøk í dagatal svarandi til teir dagar, persónur hevur rætt til frítíð eftir frítíðarlógini. Sum nú er, er útgangsstøðið, at tann arbeiðsleysi skal geva ALS boð í minsta lagi sjey dagar, áðrenn ferian byrjar. Stuðulin til arbeiðsleys verður skerdur, um tann arbeiðsleysi fær frítíðarløn útgoldna.

Lógarbroytingin hevur við sær eina nýggja kunngerðarheimild um at áseta reglur um at halda frí við arbeiðsloysisstuðli. Fólk fara ikki longur at hava rætt at halda frí við stuðli í 25 útgjaldsdagar frá fyrsta degi, tey eru í skipanini. Ætlanin er, at fólk, sum eru í Arbeiðsloysisskipanini og fáa arbeiðsloysisstuðul, vinna sær rætt at halda frí við stuðli. Hesin rætturin verður vunnin eftir sama leisti sum á vanliga arbeiðsmarknaðinum og eftir sama leisti sum í frítíðarlógini, har persónur í eitt ár vinnur sær rætt til upp til 25 frídagar – svarandi til 200 tímar. Tá eru leygardagar ikki íroknaðir.

Persónur vinnur rætt til at halda frí við stuðli í 2,08 dagar fyri hvønn mánað, viðkomandi er í Arbeiðsloysisskipanini sum fulltíðararbeiðsleysur. Í hesum høpi er persónur at meta sum fulltíðararbeiðsleysur, um viðkomandi fær útgoldið arbeiðsloysisstuðul allar útgjaldstímar í mánaðinum. Dagatalið verður umroknað til tímar, soleiðis at persónur vinnur sær rætt til at halda frí við stuðli í 5,928853754940711 minuttir fyri hvønn tíma, viðkomandi fær útgoldið arbeiðsloysisstuðul.

Samlaða tíðin, persónur hevur vunnið sær rætt til at halda frí við arbeiðsloysisstuðli í, í innvinningarárinum, sum er frá 1. apríl til 31. mars, kann brúkast í komandi frítíðarárið, sum er frá 2. mai til 1. mai – eins og í frítíðarlógini.

Tað merkir, at persónur kann ikki brúka frídagarnar í sama tíðarskeiði, sum teir eru vunnir, men teir skulu brúkast í næstkomandi frítíðarári.

Treytin fyri at brúka frídagarnar, sum eru vunnir í undanfarna innvinningarári, er, at persónurin er í Arbeiðsloysisskipanini, tá dagarnir verða brúktir. Tað merkir, at er persónur ikki í Arbeiðsloysisskipanini í frítíðarárinum, so kann viðkomandi ikki brúka frídagarnar. Ein treyt er eisini, at persónur skal boða ALS frá í seinasta lagi sjey dagar frammanundan, viðkomandi ætlar at halda frí. Hetta er fyri at tryggja, at viðkomandi ikki verður álagdur at vera við í arbeiðsmarknaðarátaki ella er við í arbeiðstilboði frá arbeiðsgevara.

Tá persónur fer úr skipanini og eigur rætt at halda frí við stuðli til góðar, verður rætturin – frítíðarsaldan – læst og verður tøk at brúka frá næsta 2. mai, tá tað frítíðarárið byrjar. Hetta er treytað av, at viðkomandi tá er komin aftur í Arbeiðsloysisskipanina.

Hevur persónur als ikki verið í Arbeiðsloysisskipanini í frítíðarárinum, so detta óbrúktir frídagarnir burtur 1. mai, tá frítíðarárið endar.

Rætturin til at halda frí við stuðli er ein rættur, sum verður gjørdur upp í tímum, og sum ikki kann roknast um til peningaliga upphædd, sum persónur kann fáa rætt til at fáa útgoldið, tá viðkomandi ikki er í Arbeiðsloysisskipanini longur.

Tað merkir, at ongar upphæddir verða goldnar tí arbeiðsleysa, tá viðkomandi fer úr skipanini, og heldur ikki á kontu hjá TAKS at verða tøkar, tá frítíðarárið byrjar. Rætturin at halda frí við stuðli er altíð og bara eitt ávíst tal av tímum.

Frítíðarløn, ið tann arbeiðsleysi fær útgoldna, meðan viðkomandi er í Arbeiðsloysisskipanini, skal ikki longur mótroknast í arbeiðsloysisstuðlinum. Tað vil siga, at fólk, sum eru í Arbeiðsloysisskipanini, fáa allan arbeiðsloysisstuðul, tey undir vanligum treytum hava rætt til. Hetta er ein fyrimunur fyri persónin, sum tí hevur hægri inntøku hetta útgjaldsskeiðið.

Sí eisini serligu viðmerkingarnar omanfyri til § 1, nr. 4.

***Nr. 24***

Sí serligu viðmerkingarnar omanfyri til § 1, nr. 4.

***Nr. 25***

Sí serligu viðmerkingarnar omanfyri til § 1, nr. 1 og 4.

***Nr. 26***

Sambært § 15, stk. 1, 1. pkt., í løgtingslógini, er útrokningargrundarlagið fyri arbeiðsloysis-stuðlinum móttikna inntøkan sambært § 2, stk. 1, seinastu 12 mánaðirnar, áðrenn arbeiðsloysið er staðfest. Sambært § 15, stk. 1, nr. 1, verður fólkapensjón og fyritíðarpensjón ikki roknað upp í útrokningargrundarlagið. Sum ein avleiðing av broytingini av § 8, stk. 1, nr. 1, verður § 15, stk. 1, nr. 1, somuleiðis broytt, soleiðis at samsvar er millum hesar báðar ásetingarnar. Av tí at ALS-gjald ikki skal rindast av fólkapensjón, fyritíðarpensjón og framskundaðari pensjón, telja hesar inntøkur heldur ikki við í útrokningargrundarlagið fyri arbeiðsloysisstuðli.

Sí eisini serligu viðmerkingarnar omanfyri til § 1, nr. 9-11.

***Nr. 27***

Í § 15, stk. 1, verður eitt nýtt nr. 2 sett inn, sum hevur við sær, at lønarískoyti til arbeiði í tillagaðum starvi sambært løgtingslóg um arbeiðsfremjandi tiltøk ikki verður roknað við í útrokningargrundarlagið, tá ið arbeiðsloysisstuðul verður roknaður. Hendan broytingin hongur saman við broytingini av § 8, stk. 1. Av tí at ALS-gjald ikki skal rindast av lønarískoytinum til tillagað starv, telur hendan inntøkan heldur ikki við í útrokningargrundarlagið fyri arbeiðsloysisstuðli. Sí eisini serligu viðmerkingarnar omanfyri til § 1, nr. 10.

§ 15, stk. 1, nr. 2-4 verða eftir hetta nr. 3-5.

***Nr. 28***

Í § 15, stk. 1, nr. 2, litra a, sum verður til nr. 3, litra a, verður “Endurgjald fyri inntøkumiss sbrt. § 17, stk. 3 í forsorgarlógini” broytt til “Endurgjald fyri mista arbeiðsinntøku sbrt. § 25 í løgtingslóg um almannatrygd og tænastur”. Hetta er ein fylgibroyting av, at forsorgarlógin er sett úr gildi, og í staðin er komin løgtingslóg um almannatrygd og tænastur, sum í § 25 hevur ásetingar um endurgjald fyri mista arbeiðsinntøku. § 17, stk. 3, í forsorgarlógini, snúði seg einans um persónar, sum heima uppihildu barni við likamligum ella sálarligum breki ella sjúku. § 25 í løgtingslóg um almannatrygd og tænastur fevnir um ein breiðari skara av persónum, sum í eitt tíðarskeið mugu fara av arbeiðsmarknaðinum og tí kunnu fáa endurgjald fyri mista arbeiðsinntøku. Av tí at talan eru um eitt endurgjald fyri mista arbeiðsinntøku, telur hendan inntøkan við í útrokningargrundarlagið, tá ið arbeiðsloysisstuðul verður roknaður.

***Nr. 29***

Sambært § 15, stk. 1, 1. pkt., í løgtingslógini, er útrokningargrundarlagið fyri arbeiðsloysis-stuðlinum móttikna inntøkan sambært § 2, stk. 1, seinastu 12 mánaðirnar, áðrenn arbeiðsloysið er staðfest. Sum eitt av undantøkunum er ásett í § 15, stk. 1, nr. 3, at A-inntøka til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, um viðkomandi løntakari ikki hevur fastan bústað í Føroyum ella í einum av hinum Norðurlondunum, ikki telur við í útrokningargrundarlagið fyri arbeiðsloysisstuðlinum.

Við broytingini av § 8, stk. 1, nr. 3, sum verður nr. 4, skal ALS-gjald ikki rindast av A-inntøka til avmarkaða skattskyldu undir FAS-skipanini og undir FAS-líknandi skipan, sum gevur rætt til afturbering av skatti til reiðaran, um viðkomandi løntakari ikki hevur fastan bústað í Føroyum ella í einum av hinum Norðurlondunum, undantikið um løntakarin býr í Grønlandi. Fyri at samsvar skal vera millum inntøku, sum ALS-gjald skal rindast av, og inntøku, sum telur við í útrokningargrundarlagið fyri arbeiðsloysisstuðli, verður § 15, stk. 1, nr. 3, sum verður nr. 4, broytt samsvarandi broytingini í § 8, stk. 1, nr. 3, sum verður nr. 4.

Sí eisini serligu viðmerkingarnar omanfyri til § 1, nr. 12.

***Nr. 30***

Í § 15, stk. 1, í løgtingslógini, er ásett, hvat grundarlagið fyri útrokningini av arbeiðsloysis-stuðlinum er. Í § 15, stk. 2-4, eru ásetingar um, at tað í summum førum kann verða eitt betri útrokningargrundarlag, enn ásett er í stk. 1. Skotið verður upp at seta eitt nýtt stykki inn í § 15 í løgtingslógini, sum hevur við sær, at útrokningargrundarlagið hjá teimum, sum fara í starv við lønarískoyti sambært § 25, stk. 3, nr. 2, verður roknað av nýggjum, tá ið viðkomandi kemur aftur í Arbeiðsloysisskipanina, eftir at starvstíðin er endað. Nýggja útrokningargrundarlagið kann tó ikki verða lægri, enn tað var, frammanundan viðkomandi fór í starv við lønarískoyti. Hendan broytingin hongur saman við broytingini av § 25 b í løgtingslógini.

Sí eisini serligu viðmerkingarnar niðanfyri til § 1, nr. 43, um broytingina av § 25, stk. 3, nr. 2, í løgtingslógini, og serligu viðmerkingarnar til § 1, nr. 46, um broytingina av § 25 b í løgtingslógini.

***Nr. 31***

Sambært § 16, stk. 2, 1. pkt., í løgtingslógini, er árligi arbeiðsloysisstuðulin í mesta lagi 222.000 kr. umframt eftirlønargjaldið sambært § 17. Hetta svarar til 18.500 kr. um mánaðin umframt eftirlønargjaldið. Skotið verður upp at hækka hægsta arbeiðsloysisstuðulin, soleiðis at hann fer at verða 80% av árligu grundlønini hjá fastløntum sambært lønarsáttmálanum fyri fastlønt millum Føroya Arbeiðarafelag og Føroya Arbeiðsgevarafelag rundað til næstu heilu krónu. Eftirlønargjaldið sambært eftirlønarlógini verður lagt afturat.

Sambært galdandi sáttmála millum Føroya Arbeiðarafelag og Føroya Arbeiðsgevarafelag er grundlønin fyri 40 tíma viku 26.597,49 kr. um mánaðin. Árslønin er sostatt 319.169,88 kr. Mesti árligi arbeiðsloysisstuðul verður so 80% av 319.169,88 krónum rundað upp til næstu heilu krónu, sum harvið verður 255.336,00 krónur, sum svarar til 21.278 kr. í arbeiðsloysisstuðli um mánaðin.

Onkuntíð verða sáttmálar gjørdir við gildi aftur í tíð. Ætlanin er ikki, at arbeiðsloysisstuðulin skal regulerast aftur í tíð. Tí verður skotið upp, at nýggjur hægsti arbeiðsloysisstuðul fær virknað fyrsta útgjaldsskeiðið eftir, at nýggjur fastlønarsáttmáli er undirskrivaður millum Føroya Arbeiðarafelag og Føroya Arbeiðsgevarafelag.

Galdandi fastlønarsáttmáli hevur eina áseting um, at lønin hækkar tann 1. mai 2025 við 3,23%, og tá verður lønin 28.043,06 kr. um mánaðin. Tá lønarhækking, sum her, er ásett í sáttmálanum frammi í tíð, hækkar arbeiðsloysisstuðulin samsvarandi fyrsta útgjaldsskeiðið eftir hækkingina. Í 2025 vil tað siga, at hægsti arbeiðsloysisstuðulin verður brúktur til fyrsta útgjaldsskeiðið, sum byrjar eftir 1. mai 2025.

Broytta útgjaldshámarkið fær virkna fyri fyrsta útgjaldsskeiðið, eftir at løgtingslógin kemur í gildi. Tvs. skeið 2-2025, sum byrjar 6. januar 2025 og endar 19. januar 2025. Útgjaldið fyri tað skeiðið verður gjørt týsdagin 28. januar 2025. Tá sáttmálin hjá feløgunum broytist 1. mai 2025, fær nýggja útgjaldshámarkið virkna fyrsta útgjaldsskeiðið, sum byrjar eftir 1. mai 2025. Tvs. skeið 11-2025, sum byrjar 12. mai 2025 og endar 25. mai 2025. Útgjaldið fyri skeið 11 verður gjørt týsdagin 2. juni 2025.

Tað verður framhaldandi so, at egnar tænastumannapensjónir umframt aðrar líknandi eftirlønir, sum verða skattaðar sum A-inntøka, tó ikki fyritíðarpensjónir verða drignar frá arbeiðsloysisstuðlinum. Dagligi arbeiðsloysisstuðulin verður framhaldandi í mesta lagi hægsti árligi arbeiðsloysisstuðulin, býttur við 253. Arbeiðsloysisstuðulin um tíman verður framhaldandi í mesta lagi hægsti dagligi arbeiðsloysisstuðul, býttur við 8.

***Nr. 32***

Sí serligu viðmerkingarnar til § 1, nr. 4, omanfyri. Eisini verður ein stavivilla rættað.

***Nr. 33***

Av tí at ætlanin er at broyta reglurnar um at halda frí við arbeiðsloysisstuðli, og at arbeiðsloysisstuðulin ikki skal skerjast við móttiknari frítíðarløn, verður skotið upp, at broyta § 16, stk. 4, í løgtingslógini. Broytingin hevur við sær, orðingin “og í mun til frítíðarløn, sum tann arbeiðsleysi fær,” verður tikin burtur úr ásetingini.

Sí eisini serligu viðmerkingarnar til § 1, nr. 4, omanfyri.

***Nr. 34***

Tá ið fólk gerast arbeiðsleys og koma í Arbeiðsloysisskipanina, fáa tey sambært § 16 a bíðidagar eftir hesum reglum:

1. Er útrokningargrundarlagið sambært § 15 kr. 250.000 ella minni, verða tveir bíðidagar roknaðir.
2. Fyri hvørjar heilar kr. 100.000 útrokningargrundarlagið hækkar, hækka bíðidagarnir við tveimum bíðidøgum.
3. Roknast kunnu í mesta lagi 10 bíðidagar.

Persónar, sum fáa arbeiðsloysisstuðul, og sum mynstra við skipið, eru undantiknir reglunum um bíðidagar, um mynstringin er styttri enn ein mánað.

Høvuðsorsøkin, til at ásetingin um bíðidagar varð sett aftur í løgtingslógina í 2012, var, at tað var neyðugt at spara og minka um samlaðu útgjøldini, tí arbeiðsloysið var so høgt, og skipanin hevði stór hall fleiri ár á rað. Hesar grundgevingarnar eru ikki galdandi longur, og tí verður skotið upp at taka bíðidagarnar av. Avleiðingin verður, at arbeiðsleys fara at fáa arbeiðsloysis­stuðul frá fyrsta degi við arbeiðsloysi.

***Nr. 35***

Tá ið fólk verða burturvíst frá arbeiðsplássi ella sjálvi siga seg úr starvi uttan haldgóða orsøk, fáa tey sambært § 18 í løgtingslógini karantenu í átta vikur. Tað merkir, at tey ikki fáa arbeiðsloysisstuðul fyrstu átta vikurnar, tey eru arbeiðsleys.

Longdin á karantenuni varð longd úr fýra vikum upp í átta vikur frá 1. januar 2015, tí arbeiðsloysið tá var stórt, og Arbeiðsloysisskipanin hevði stór hall. Tá var talan um eina broyting fyri at tálma útgjaldinum av arbeiðsloysisstuðli. Víst verður til løgtingsmál nr. 114/2014 Uppskot til løgtingslóg um broyting í løgtingslóg um arbeiðsloysistrygging og arbeiðsávísing (Broyting av bíðidøgum, leingjan av karenstíð, leingjan av undanfarna skeiði, arbeiðsmarknaðarátøk), <https://www.logting.fo/documents/34678>.

Nú eru fyritreytirnar øðrvísi enn tá, og fíggjarstøðan hjá Arbeiðsloysisskipanini er góð; tí verða karantenurnar aftur styttar niður í fýra vikur.

Eisini verður orðingin av kunngerðarheimildini broytt og stavivilla rættað. Sí serligu viðmerkingarnar omanfyri til § 1, nr. 4.

***Nr. 36-39***

Sí serligu viðmerkingarnar omanfyri til § 1, nr. 4. Eisini er talan um einstakar málsligar rættingar.

***Nr. 40***

§ 22 í løgtingslógini snýr seg um hvussu leingi ein persónur kann fáa arbeiðsloysisstuðul. Við broytingini av § 22, stk. 1, verður tryggjað, at rætturin til útgjald fellur burtur, tá ið ein persónur hevur verið í Arbeiðsloysisskipanini í fýra ár út í eitt. Orsøkin til broytingina er, at tað er komið fyri, at persónar hava verið í Arbeiðsloysisskipanini í upp til níggju ár út í eitt.

***Nr. 41-42***

Sí serligu viðmerkingarnar omanfyri til § 1, nr. 4.

***Nr. 43***

Sambært § 25, stk. 1, í løgtingslógini, kann persónur, sum er arbeiðsleysur, verða álagdur at luttaka í arbeiðsmarknaðarátøkum. Eitt av hesum arbeiðsmarknaðarátøkum er lønt starvsvenjing sambært § 25, stk. 3, nr. 2. Heitið “starvsvenjing” kann hjá summum tykjast eyðmýkjandi og neiligt, og tað eggjar ikki fólki at fara í “starvsvenjing”.

Lógarbroytingin hevur við sær, at heitið “lønt starvsvenjing” verður broytt til “starv við lønarískoyti”, sum er eitt meira lutleyst heiti, sum ikki gevur hugsamband til starvsvenjingina hjá fólkaskúlanæmingum, og sum ikki kann benda á, at viðkomandi ikki dugir at arbeiða, og tí noyðist í starvs*venjing*. Broytingin hevur ikki innihaldsligar broytingar við sær fyri arbeiðsmarknaðarátakið.

***Nr. 44-45***

Sí serligu viðmerkingarnar omanfyri til § 1, nr. 4.

***Nr. 46***

Kunngerðarheimildin í § 25 b í løgtingslógini heimilar landsstýrismanninum eftir góðkenning frá stýrinum fyri ALS at áseta nærri reglur um lønta starvsvenjing sambært § 25, stk. 3, nr. 2. Við hesum lógaruppskotinum verður § 25, stk. 3, nr. 2, broytt til “starv við lønarískoyti”. Sí serligu viðmerkingina omanfyri til § 1, nr. 43. Í sambandi við broytingina frá “løntari starvsvenjing” til “starv við lønarískoyti” er neyðugt at broyta kunngerðarheimildina í § 25 b samsvarandi.

Soleiðis sum kunngerðarheimildin í § 25 b er orðað nú, heimilar hon, at nærri reglur verða gjørdar um, undir hvørjum treytum Arbeiðsloysisskipanin í sambandi við lønta starvsvenjing endurrindar arbeiðsgevaranum tann stuðulin, hin arbeiðsleysi annars hevði havt rætt til, og møguligar aðrar útreiðslur. Skotið verður upp at víðka heimildina at áseta nærri reglur, soleiðis at nærri reglur kunnu gerast um størv við lønarískoyti, endurrindan av stuðli til arbeiðsgevarar og møguligum øðrum útreiðslum, undir hvørjum umstøðum, persónar kunnu fara í starv við lønarískoyti, hvussu long slík størv kunnu vera o.tíl.

Nú er tað so, at arbeiðsgevarar, sum seta arbeiðsleys í starvsvenjing, fáa eina upphædd, sum svarar til arbeiðsloysisstuðulin hjá tí arbeiðsleysa, tó ikki meira enn 80% av lønini, men ongantíð meira enn hægsta arbeiðsloysisstuðulin, sum í løtuni er 18.500 kr. Upphæddin kann vera ymisk hjá einum persóni í mun til hjá einum øðrum. Hjá summum er upphæddin so lág, at hon er orsøk til, at arbeiðsgevarar himprast við at seta persón í starvsvenjing. Ætlanin er, at upphæddin verður tann sama sum mesti arbeiðsloysisstuðulin, sum við lógaruppskotinum fer at fylgja arbeiðaralønini sambært sáttmálanum millum Føroya Arbeiðarafelag og Føroya Arbeiðsgevarafelag. Í løtuni er mánaðarlønin sambært sáttmálanum 26.597,49 krónur fyri 40 tíma arbeiðsviku. Mesti mánaðarligi arbeiðsloysisstuðulin verður so 21.278 kr. sum er 80% av eini arbeiðaramánaðarløn. Sí serligu viðmerkingina omanfyri til § 1, nr. 31.

Endamálið við at broyta afturberingina til arbeiðsgevarar, sum seta arbeiðsleys í starv við lønarískoyti, til eina fasta upphædd er at eggja arbeiðsgevarum at bjóða fólki, sum ikki fáa so nógvan arbeiðsloysisstuðul, í starv við lønarískoyti. Verður afturberingin ein føst upphædd, verður hon tí í flestu førum hægri enn tað, hesi fólk fáa í arbeiðsloysisstuðli; Arbeiðsloysisskipanin ber hendan meirkostnaðin. Við at broyta afturberingina til arbeiðsgevararnar verða útlitini hjá hesum fólkum at koma í nýtt starv væntandi betri, og harvið fara tey fyrr úr Arbeiðsloysisskipanini. Harvið sparir Arbeiðsloysisskipanin arbeiðsloysisstuðul fyri ta tíðina, tey fara fyrr aftur til arbeiðis.

Um viðkomandi, sum hevur verið í starvi við lønarískoyti, kemur aftur í Arbeiðsloysisskipanina, tá ið starvið við lønaríkoyti er endað, verður arbeiðsloysisstuðulin roknaður av nýggjum. Tá verður lønin frá starvinum við lønarískoyti roknað upp í útrokningargrundarlagið. Sí serligu viðmerkingarnar omanfyri til § 1, nr. 30, sum setir eitt nýtt stykki inn í § 15 í løgtingslógini, sum snýr seg um útrokningargrundarlagið fyri arbeiðsloysisstuðli.

Sí eisini serligu viðmerkingarnar omanfyri til § 1, nr. 4.

***Nr. 47***

Sí serligu viðmerkingarnar omanfyri til § 1, nr. 4.

***Nr. 48***

Í § 28, stk. 5, í løgtingslógini, er heimild at áseta smámunamark í sambandi við innkrevjing av ov nógv útgoldnum stuðli. Heimildin er ikki brúkt. Mangan er kostnaðurin av at krevja ágóða inn hægri enn sjálvur ágóðin. Skotið verður upp at víðka heimildina, soleiðis at nærri reglur kunnu ásetast um smámunamørk bæði í sambandi við, at ALS eigur pening til góðar hjá viðskiftafólki, og í sambandi við at viðskiftafólk eiga pening til góðar hjá ALS.

Ætlanin er, at upphæddir undir 300 kr. ikki verða kravdar inn frá viðskiftafólki, og upphæddir undir 100 kr. ikki verða útgoldnar til viðskiftafólki, ið eiga pening til góðar hjá ALS. Endamálið er at sleppa undan at brúka tíð, orku og pening til at krevja smáar upphæddin aftur og at rinda smáar upphæddir út.

Sí eisini serligu viðmerkingina omanfyri til § 1, nr. 4.

***Nr. 49***

Talan er ikki um innihaldsliga broyting av § 31, stk. 1, í løgtingslógini. Landsstýrismaðurin í arbeiðsmarknaðarmálum” verður broytt til “landsstýrisfólkið”. Sambært punkti 1.2.2.14. í rundskrivinum um lógarsmíð skal tað ikki tilskilast, hvønn landsstýrismann heimildir í løgtingslógum verða lagdar til, tí at sambært § 33, stk. 1, í løgtingslóg um stýrisskipan Føroya, er tað løgmaður, sum býtir málsøkini millum landsstýrismenninar. Hetta verður gjørt við fráboðan um býti av málsøkjum landsstýrisins millum landsstýrisfólkini.

***Nr. 50***

Sí serligu viðmerkingarnar omanfyri til § 1, nr. 4.

**Til § 2**

Áseting um gildiskomu.

Umhvørvismálaráðið, dagfesting.

**Ingilín D. Strøm**

landsstýriskvinna

/ Pól E. Egholm

**Yvirlit yvir fylgiskjøl:**

Fylgiskjal 1: Javntekstur